खलील खाँ बहुते दिन फाख्ता उड़ा लिहलन – बतंगड़ 49 – Anjoria\nअगस्त 24, 2017 खलील खाँ बहुते दिन फाख्ता उड़ा लिहलन, बतंगड़\nगुजरात से राज्यसभा के तीन गो सीट ला भइल चुनाव में जइसन दाँवपेंच देखे के मिलल तइसन आजु ले देखे ला ना मिलल रहुवे. लोग त मान के चलत रहुवे कि राज्यसभा चुनाव कहहीं भर के चुनाव होला. एह में सबकुछ पहिलहीं से तय रहेला. कबो कबो एक सीट प मारामारी होखबो करेला त ओहमें बहुत सस्पेंस भा थ्रिल ना होखे. अकसरहां वइसन मौकन प कवनो धनी अपना धनबल से जीत के जोगाड़ बइठा लेबेलें. बाकिर गुजरात में अबकी जवन देखे के मिलल तवन राजनीति के बढ़िया पाठ पढ़ा गइल. बहुले लोग राज्यसभा चुनाव के बारीकी जान बूझ गइलें. खास बात ई कि अब के भाजपा में हर सीट जीते के लालसा बन गइल बा. जीत त जीत जहाँ हारो मिलत बा ओहिजो कवनो ना कवनो तिकड़म भिड़ा के आपन सरकार बना लेत बिया भाजपा. हद त भइल त्रिपुरा में जहाँ बिना चुनाव जीतले भाजपा मुख्य विपक्षी गोल के हैसियत पा लिहलसि. लोकसभा में कांग्रेस एह दरजा खातिर तड़प के रहि गइल बाकिर भाजपा के दिल ना पसीजल. अब राज्यसभा में एक सीट कांग्रेस जीतिए लिहलसि त का हो गइल. बाकिर भाजपा ओहू प आपन सगरी जोर लगा दिहलसि. लागल त इहे कि सोनिया गाँधी के खासमखास अहमद पटेल के हार तय हो गइल. एक तरह से तय होइयो गइल रहल. अगर बेसी उछाह में दू गो विधायक आपन वोट अमित शाह के देखवले ना रहतें त अहमद पटेल हारिये जइतन. बाकिर शतरंज के एह शहमात के खेल में आखिरी दाँव अहमद पटेले के लागल आ ऊ हारतो हारत जीत गइलन आ भाजपा जीतल बाजी हार गइल, पहिला नजर में एकरा के कांग्रेस के जीत आ भाजपा के हार मानल जा सकेला. बाकिर असल में ई भाजपा के जीत होखो भा ना, कांग्रेस के हार जरुर बा. 45 वोट के जरुरत का जगहा 57 वोट राखेवाली कांग्रेस के महज 44 वोट मिल पावल आ ओहूमें दू गो वोट दोसरा गोल से. दोसरा तरफ से देखीं त भाजपा एह लोग के पानी पीया दिहलसि. सगरी माथ पद हथियवला का बाद अब शायद ऊ कांग्रेस के अध्यक्षो पद जल्दिए हथिया ली. अब एह बाति पर चिहुँकला का जरुरत नइखे. भाजपा भक्त राहुल के आपन स्टार प्रचारक से कम ना मानसु. भाजपा का जीत में राहुलो के बड़हन योगदान मानेला लोग आ देर सबेर इनकर कांग्रेस अध्यक्ष बनल तय बा.\nविरोध के आखिरी किला राज्यसभा के ढाहे में जवना दमखम से लागल बिया भाजपा तवना से बुझात बा कि बहुत कुछ होखे वाला बा. कश्मीर के भारत में विलय पूरा करावे का राह में खड़ा दू गो आखिरी बाधा जल्दिए खतम होखे वाला बा. 35ए आ 370 दूनू के दिन गिनल चुनल रहि गइल बा. अब ममता बीड़ा उठवले बाड़ी भाजपा के भारत छोड़ावे से. त मान लीं कि इनकरो उलटा गिनिती चालू हो गइल बा. देखल जाव कि अमित शाह इनका के कहिया भाजपा से जोड़ लेत बाड़न. त्रिपुरा के तृणमूल त भाजपा बनिए गइल, बंगालो के तृणमूली कहिया ले वन्देमातरम से अलगा रहीहें. आखिर बंगाली अस्मिता के सवाल बा. राष्ट्रगीत आ राष्ट्रगान दूनू अगर बंगाले से लीहल गइल त राष्ट्रवादो बंगाल के आपन बनाइए ली देर सबेर. एहसे भक्त लोग ममता का खिलाफ कुछ मत बोलो. लेफ्ट आ कांग्रेस के विरोध करत करत अगर फेरू ओह लोग का साथे हो गइली त भाजपो के विरोध करत करत एकदिन भाजपा का हाथ धइए लीहें. हम त ओही दिन के तिकवत बानीं. नीतीश के घर वापसी का बाद लभजिहादो के नशा देरसबेर उतरबे करी. वीपी पद से रिटायर होखत हामिद अंसारी अपना असुरक्षा ले के जतना घबड़ा लेसु. उनुका हटला का बाद राज्यसभा टीवीओ के दिन बहुरल तय बा. खलील खाँ बहुते दिन फाख्ता उड़ा लिहलन.\n(13 अगस्त 2017 तारीख के समाज्ञा अखबार में अँजोर भइल)


लंकेश वध आ ओकरा प होखत चुतियापा – बतंगड़ 53 – Anjoria\nलंकेश वध आ ओकरा प होखत चुतियापा – बतंगड़ 53\nSep 11, 2017 चुतियापा, बतंगड़, लंकेश वध\nपिछला हफ्ता कर्नाटक के बैंगलुरु में एगो अंगरेजी पत्रकार गौरी लंकेश के कुछ बदमाश गोली मार के खून क डललें आ ओकरा कुछेके मिनट में शुरु हो गइल चुतिया पत्रकारन आ अउरी चुतियन के चुतियापा. आ हम का बात के बतंगड़ करीलें जे ई चुतिया के देखवले सँ. चुतिया शब्द के इस्तेमाल हम आजु जानबूझ के आ पूरा जिम्मेदारी से करत बानी. काहे कि एगो चुतिया नेता देश के पीएम के चुतियापा के रेघरियावे के कोशिश कइलन. ओकरा बाद चुतिया शब्द के लेके एगो अलगे कोहराम मच गइल. एहसे लंकेश वध से पहिले एह चुतिया से निपट लीहल चाहत बानी.\nकुछ लोग के ई शब्द गारी लागल त कुछ लोग के फूहड़ भा अश्लील. आम इस्तेमाल में एह तरह के शब्दन के भरमार बा आ चूंकि आम आदमी श्लील ना होखे एहसे ओकरा ई सभ शब्दो इस्तेमाल करत में सहज लागेला. भोजपुरी के कुछ लठमारन से हमार विरोध एही अश्लीलता का चलते हो जाला काहे कि हमार मानना ह कि भोजपुरी के ताकत ह ओकर अश्लीलता. जे लोग अपना के श्लील माने के गुमान पोसले बा ओकरा भोजपुरी बोले बतियावे में लाज लागे लागेला. राजेन्द्र बाबू के ई गुमान कबो ना रहल आ उहाँ के राष्ट्रपति बनला का बादो शान से भोजपुरी में बोलल बतियावल करत रहीं. बाकिर बात बहक गइल आ चुतिया प लवटत बानी.\nचुतिया शब्द संस्कृत के च्यूत शब्द से उपजल ह. एकर मतलब भइल गिरल. ई गिरल पद से गिरल हो सकेला भा अपना कर्तव्यबोध भा संस्कार से गिरल. कुछ लोग गलतफहमी में एकरा के चूत से बनल शब्द मान बइठेला. उहो शब्द च्यूत से उपजल ह. बाकिर दूनू के आपसी संबंध ओही जस होला जइसन हिन्दी आ भोजपुरी के. दूनू संस्कृत से निकलल भाषा हईं सँ बाकिर कुछ लोग भोजपुरी के हिन्दी के बोली बतावे के हिमाकत कर बइठेला. भोजपुरी के इतिहास सतवीं शताब्दी से मिल जाला जबकि हिन्दी के सतरहवीं शताब्दी से पहिले के कवनो संदर्भ ना मिल पावे.\nलंकेश वध का बाद चुतियन में अचके जान आ गइल आ ओहनी के लागल कि मोदी के एह कांड का बदले लपेटल जा सकेला. एगो लंकेश राम का समय में रहलें. उहो महाविद्वान होखला का बावजूद आर्य संस्कृति के खिलाफत करे में अइसन आन्हर हो गइल रहलें कि आपन एगो अलगे संस्कृति के शुरुआत क दीहलें. गौरी लंकेश उनुके के आपन आदर्श मानल रहली. हिन्दू विरोध आ देश विरोध में उनुका चुतियापा के कवनो सीमा ना रहल. जेएनयू का कन्हैया आ खालिद के ऊ आपन बेटा जस मानत रहली. अपने महतारी का बारे में कहत रहली कि ऊ फ्री सेक्स करत रहली जबकि बाकि हिन्दू औरत उनुका नजर में रंडी जस रहली सँ. पीएम मोदी के ऊ महिनवारी में इस्तेमाल कइल सेनिटरी पैड भेजे के बात करत रही. केरल आ देश में दोसरा जगहा हिन्दूवन के कत्ल प जश्न मनावल रहली. नक्सली हिंसा के पक्षधर रहली आ राष्ट्रविरोध उनुका ला अभिव्यक्ति के आजादी रहल.\nएही लंकेश के हत्या का मिनट भितरे चूतियन के चुतियापा शुरु हो गइल कि लंकेश वध का पाछे हिन्दूवन के हाथ बा. वध कर्नाटक में भइल एह नाते विरोध ओहिजा के सरकार के होखल चाहत रहल. जरुरत रहल कि सरकार प दबाव बनावल जाय कि हत्यारन के जल्दी से जल्दी पकड़ल जाव आ ओहनी के कठोर से कठोर सजा दीहल जाव. बाकिर एह चूतियन के ओहसे कवनो मतलब नइखे. ई त अस बवाल खड़ा क दीहलें कि अब पुलिस का सोझा दिक्कत हो जाई खुलासा करे में. अगर हत्या में हिन्दूवन के हाथ ना मिलल आ नक्सली भा कवनो भठियारा कर्नाटकी मंत्री के हाथ मिलल त ऊ फजीहत में पड़ जइहे. एहसे तय मानी कि एह मामिला के खुलासा होखे में समय लागी.\nआ जब दिरग्गी राजा देखलन कि चुतियापा करे में ऊ पीछे छूटल जात बाड़न त एगो महाचुतियापा क देखवलन. चुतियापा जिन्दाबाद.\n(10 सितम्बर 2017 का दिने समाज्ञा अखबार में अँजोर भइल)\nना नीमन काम करे ना दरबारे ध के जाय – बतंगड़ 52


खबर भोजपुरी में (मंगल, 26 मई 2015) – टटका खबर\nकहाँ बा नीमन दिन कहे आ पूछे वाला लोगन के जवाब देत प्रधानमंत्री नरेन्‍द्र मोदी मथुरा रैली में कहलन कि घोटालाबाजन के नीमन दिन अब कबो नइखे आवे वाला. ओह लोग के त अब खराब दिन आइल बा जवन अउरी खराब होखत जाई. कहलन कि उनकर सरकार गरीबन खातिर काम करे में रात दिन लागल बिया आ बाकी गोल एह काम में अड़ंगा लगावे में लागल बाड़न. जे लोग साठ बरीस से सत्ता में रहुवे आ रात दिन देश के लूटे में लागल रहुवे ओह लोग के बेचैनी समझ में आवे के बात बा. कहलन कि ओह लोग के नीमन दिन आवे के गारंटी ऊ कबो ना लिहले रहन.\nकेजरीवाल के उछले के मौका देत दिल्‍ली उच्‍च न्‍यायालय कहलसि कि दिल्‍ली प्रदेश सरकार के एंटी करप्शन शाखा पुलिस वालन के गिरफ्तार कर सकेले. कहलस कि केन्द्र सरकार दिल्ली सरकार के अधिकार कटौती के अधिसूचना जारी ना कर सके.\nबाम्बे स्टाक एक्सचेंज के सेंसेक्स सोमार का दिने 314 अंक गिर के आ निफ्टी 89 अंक गिर के बंद भइल. रुपियो में पाँच पइसा के कमजोरी देखे के मिलल.\nमोदी सरकार के पहिला साल पूरा होखे का मौका पर संघ आ विहिप अयोध्या में राम मंदिर बनावे के दबाव बनावल शुरु कर दिहले बाड़े. संघ के अखिल भारतीय सह संपर्क प्रमुख अरुण कुमार नागपुर में मीडियावालन से कहलन कि भाजपा सरकार के आपन वादा पूरा करे के चाहीं. खास कर के राममंदिर बनावे आ धारा 370 खतम करे के काम में आवत अड़चन के जतना जल्दी हो सके हटावे के काम होखे के चाहीं.\nउत्तरप्रदेश के कौशांबी जिला में सिराथू के अटसराए टीसन का लगे मूरी एक्सप्रेस के 8 गो डिब्बा बेपटरी हो गइला का चलते एक यात्री के मौत हो गइल आ करीब आधा दर्जन लोग घवाहिल हो गइल. ट्रेन राउरकेला से चलके जम्मूतवी जात रहुवे.\nसुरक्षा बल नियंत्रण रेखा का लगे आतंकवादियन के घुसपैठ के कोशिश नाकाम कर दिहले बाकिर एह दौरान तीन गो जवान शहीद हो गइलें. जबकि महज एके गो आतंकी मरा पाइल.\nझारखंड आ बिहार बंद का गोहार लगावे वाला नक्सली गिरोह काल्हु 32 गो ट्रक जरा दिहलें. एहसे करोड़ोें के नुकसान भइल बा.\nचीन सरकार अपना झिनजियांग इलाका में शुरू भइल एगो बड़हन अभियान में 181 गो आतंकी ठिकानन पर छापा मरलसि. 112 गो आतंकी समर्पण कर दिहलें.\nपाकिस्तान के बलूचिस्तान में राष्ट्रपति ममनून हुसैन के बेटा सलमान ममनून के काफिला पर निशान लगा के कइल गइल बम विस्फोट में सलमान त बाच गइले बाकिर तीन लोग के जान चल गइल आ 15 लोग घवाहिल हो गइल.


बड़का बैनर्स खोजे लगलन खेसारीलाल के – Anjoria\nसिनेमा भोजपुरी के नयका सुपरस्टार खेसारीलाल यादव अब भोजपुरी के सगरी बड़हन बैनरन के पहिला पसंद बन गइल बाड़े. आ करीब सभका फिलिम में आवहु लागल बाड़े मुख्य भूमिका में. आलोक कुमार के फिल्म ‘‘साजन चले ससुराल’’ से अपना फिल्म कैरियर के शुरूआत करे वाला खेसारी के पहिलके फिलिम के मिलल रिकार्ड सफलता स्टार बना दिहलसि. अब खेसारीलाल के नया फिलिम “देवरा पर मनवा डोले” मई में रिलीज होखे वाली बा. एकरो निर्माता आलोक कुमार हउवें.\nपिछला महीना खेसारी के “जान तेरे नाम” रिलीज भइल. निर्माता निर्देशक रामाकांत प्रसाद के ई फिलिम एह साल के सबले बड़का हिट बन के उभरल बिया. अब खेसारी रामाकांत प्रसाद के अगिलको फिलिम में नजर अइहें. राजेश पप्पू के बनावल ‘‘दिल ले गईल ओढनियावाली’’ फिलिमो में खेसारीलाल नायक बाड़. गब्बर सिंह फेम निर्माता महेश-मुकेश पाण्डेय के ‘‘सपूत’’ आ निर्देशक अशोक कुमार दीप के ‘‘लाल दुपट्टा मलमल का’’ फिलिमो में खेसारी शामिल बाड़े.


एगो, एकगो, आ एकेगो का चक्करघिन्नी में (बतकुच्चन – 198) – Anjoria\nएगो, एकगो, आ एकेगो का चक्करघिन्नी में (बतकुच्चन – 198)\nएगो, एकगो, आ एकेगो का चक्करघिन्नी में कई दिन से दिमाग में चकोह जस चलत बा आ हम ओहीमें खिंचाइल चलल जात बानी. थाह नइखे लागत कि कइसे एह चकोह से बहरी निकलीं. हिन्दी वाले त एह मामला में एक ही शब्द एक बना के निकल गइलें बाकिर भोजपुरी में त एगो आ एकगो का साथही एकेगो के चरचा भरल बा. कब कहाँ कवना के इस्तेमाल कइल जाव, कब कवन मतलब निकालल जाव एही में अझूरा के रहि गइल बानी. खोजबीन करे लगनी त एको ब्रह्म द्वितियो नास्ति का बाद अहं ब्रह्मास्मि पढ़े के मिल गइल आ दिमाग अउरी घुरचियाह हो गइल. अंगरेजी में ए आ वन के कन्फ्यूजन कुछ कुछ एही तरह के होला बाकिर ऊ लोग अपना समस्या के हल निकाल लिहले बा आ तय कर लिहले बा कि कहाँ ए लागी आ कहाँ वन. बाकिर तबहियों ओहिजो कुछ ना कुछ भरम बाकी रह गइल बा आ इस्तेमाल कवना तरह से कइल गइल बा एकरा के धियान में राखे के पड़ेला. बाकिर भोजपुरी में अतना माथ बा कि केहु कुछ तय ना कर पावे. सभके आपने भोजपुरी सबले नीमन लागेला आ एह फेर में आजु ले धेयान आ धियान में का सही मानल जाव, भइल लिखाव कि भईल, गइल लिखाव कि गईल अइसनो सवालन के जवाब पर एकमत नइखे बनि पावल. भी के इस्तेमाल लेके त कुछ विद्वान खूंटा गाड़ देलें कि भी के इस्तेमाल करबे करब त कुछ लोग अतना जिद्द करेला कि हर हाल में भी के भीति तूड़ के राख देला. आपस में चरचा करे के आदते ना होखे भोजपुरिहन के. सभे अपना के विद्वान आ दोसरा के अइसहीं भाव मारेवाला आदमी मान बइठेला. सभे अपना अपना इनार के बेंग जइसन बन के रहि गइल बा. खैर एहसे हमरा का? हम त एगो आ एकेगो का फेर में फँसल बानी आ एकरे जवाब हमरा नइखे भेंटात. त चलीं एकर इस्तेमालो देख लीहल जाव. सड़क हादसा में एगो आदमी कचरा गइल. एहिजा एगो आदमी के मतलब निकलल कि कचराए वाला आदमी रहुवे कवनो दोसर जानवर ना. जबकि बस में बइठल एगो सवारी के मौत एह हादसा में हो गइला के मतलब भइल कि बस के सवारियन में से एक गो आदमी के मौत हो गइल. बाकिर हर जगहा एकगो लिखल ना जाव आ बोले में एकगो कब एगो हो जाला पते ना चल पावे. आ जब एके गो के चरचा होखे त मान लीं कि संख्या तय बा बस एक गो! एह एगो के मामिला एको ब्रह्म आ अहं ब्रह्मास्मि कहि के अउरी अझूरा दीहल गइल. राजनीति के बात करीं त सत्ता में बइठल गोल में पता ना कतना अहं ब्रह्मास्मि लोग बइठल बा. घर के पुरनियन लेखा बरामदा में खटिया दे के बइठा दीहल गइल बा बाकिर बुढ़ऊ के मन मानत नइखे आ ऊ जब मौका मिले बईठका में धमके से बाज नइखन आवत. उनका मन मे अहं ब्रह्मास्मि के बात अतना गहिरा पइठल बा कि निकलले नइखे निकलत. विरोधी दल में सबले खास दल में एह तरह के कवनो कंफ्यूजन नइखे. ओह गोल के सभे मानेला कि एको ब्रह्म द्वितियो नास्ति आ ओहिजा केहु के भरम नइखे कि अहं ब्रह्मास्मि. एहसे ओहिजा कवनो खटपट होखे के गुंजाइशे नइखे. सरकारिओ गोल ले लोग सचाई सकार लेव त ओहु लोग के कल्याण हो सकेला कि ओह गोल में एके गो ब्रह्म बाड़न बाकिर केहु दोसरा के कवनो बेंवत नइखे त बहुते मामिला सहजे सरिहा लीहल जा सकी. बाकिर समस्या एके गो नइखे, पूरा गोले कबो कबो एगो समस्ये लागे लागेला.\nभोजपुरी संगम के 75वीं बइठकी\nसुबरन को ढूंढ़त फिरे कवि कामी और चोर (बतकुच्चन – 199)


सुदीप पाण्डेय स्पीड में बाड़े – Anjoria\nभोजपुरिया सिनेमा के एक्शन स्टार सुदीप पाण्डेय अब स्पीड पकड़ लिहले बाड़न. “भोजपुरिया भईया” फिल्म से कैरियर के धुरुआत करेवाला सुदीप पाण्डेय अब भोजपुरी सिनेमा में जम गइल बाड़न. उपर से महुआ टीवी पर देखावल जा रहल धारावाहिक “बिहार एक खोज” में सुदीप पाण्डेय के जबरदस्त टीआरपी मिल रहल बा. हालही में रिलीज उनकर फिल्म “नथुनिया पे गोली मारे” बिहार में जबरदस्त सफलता पवले बा आ अब निर्माता लोग के चहेता बन गइल बाड़न सुदीप पाण्डेय. हालही में सुदीप पाण्डेय तीन गो नया फिल्म साइन कइले बाड़न, निर्माता अजय सिंह आ निर्देशक शशि शेखर के “बंधन”, निर्देशक लकी साव के “जान की बाजी” आ निर्देशक दिनेश मिश्रा के “बसंत बहार”. एह फिल्मन में भोजपुरी के टॉप नायिका लोग बाड़ी. सुदीप पाण्डेय अभिनीत “कुर्बानी”, “मि॰टांगावाला” आ “प्यार करे ला हिम्मत चाही” बन के तइयार बा.


विराज भट्ट के ‘जानेमन’ के जादू – Anjoria\nअगस्त 2, 2014 जानेमन, विराज भट्ट\nएक्शन किंग विराज भट्ट आ भोजपुरी सिनेमा के सुपर स्टार खेसारी लाल यदव के मुख्य भुमिका वाली भोजपुरी फिलिम ‘जानेमन’ के जादू सगरी बिहार में चलत बा आ खूब चलल बा.\nएह फिलिम के बिहार में पचास गो से अधिका सिनेमाघर में देखावल जात बा आ हर जगहा फिलिम कामयाब लउकत बिया. दरभंगा के क्रेज सिनेमा घर में विराज भट्ट के जलवा देखते बनत बा. विराज भट्ट के परदा पर आवते लोग जोरदार ताली बजावे लागऽता आ उनुका एक एक डायलाग प सीटी बजावत बा लोग.\nअपना एह कामयाबी से खुश विराज भट्ट बहुते उत्साह में बाड़़न. कहऽतारें कि उनकर मकसद हमेशा बस इहे रहेला कि दर्शकन के खुशी मिले. साथही खेसारी लाल यादवो के जम के सरहत विराज के कहना बा कि जबे दुनू जने मिलेलें त जम के कामेडी होखेला आ पूरा यूनिट हमनी के एह आदत के मजा लेले.


Big boss OTT पर धमाल मचा रहल बाड़ी अक्षरा सिंह, कई गो भोजपुरिया स्टार रहल बाड़ें बिग बॉस के घर में - TheStickyPost\nBig boss OTT पर धमाल मचा रहल बाड़ी अक्षरा सिंह, कई गो भोजपुरिया स्टार रहल बाड़ें बिग बॉस के घर में\nअक्षरा सिंह भोजपुरी फिल्म के लोकप्रिय हिरोइन हई. टीवी इंडस्ट्री में भी आपन अभिनय के जलवा देखावे वाली अक्षरा गीत भी बड़ा अच्छा गावेली. अपना शौक के उ पेशा भी बना चुकल बाड़ी अउरी डिजिटल प्लेटफॉर्म पर अक्सर उनके गावल गीत रिलीज होत रहेला. अक्षरा के नाम विवाद से भी घिरल रहेला, काहें कि उ आपन दिल के बात कहे में हिचकिचाली ना आ केहू से डेराली ना. ई गुण उनका के नुकसान भी करेला अउरी फायदा भी. बहरहाल उनका लोकप्रियता के आलम ई बा कि उ बिग बॉस ओटीटी के घर में सदस्य बन के गइल बाड़ी. अक्षरा जाते उहाँ बॉस लेडी भी बन गइली. फिलहाल शो में अक्षरा के बॉलीवुड सिंगर नेहा भसीन से बोल ठोल भी भइल बा. जेकरा के लेके मीडिया में बड़ा सुर्खी बा. एकर प्रोमो आवते लोग आपन आपन राय बनावत बा. अब दुनू जाना के बीच के चिल्लम चिली साँचो के बा आ कि खाली कैमरा खातिर, ई त उहे लोग जाने बाकिर हमरा जइसन दर्शक के अइसन कंटेन्ट कबो लुभावेला ना.\nबिग बॉस टेलीविजन इतिहास के एगो बहुत हिट अउरी विवादित शो के रूम में जानल जाला. अक्सर हर साल एकर नया सीजन आवेला अउरी पिछला साल के विवादित चेहरा के अपना घर के सदस्य बनावेला. बिग बॉस के घर में रहे वाला सदस्य बिग बॉस के कहना मानेला, ओकर दिहल टास्क करेला अउरी बेवजह के विवादित बात करेला ताकि शो पर ड्रामा होखो, मीडिया में सुर्खी बनो आ टीआरपी चार्ट पर शो के रेटिंग बढ़ो…अंततः शो अउरी चैनल के अधिक से अधिक विज्ञापन मिलो, स्पॉन्सर मिलो आ बिजनेस होखो. मिला जुला के इहे उद्देश्य बा एह शो के.\nपिछला 15 साल से ई टीवी पर झण्डा गाड़त आइल बा. दर्शक देखबो करेला एही से एकर नया सीजन आवत रहेला. ओइसे त एकर होस्ट सलमान खान बाड़ें. बाकिर एह बेरी शो में बदलाव भइल बा.\nएह बेरी बिगबॉस ओटीटी आइल बा जेकर होस्ट बाड़ें प्रसिद्ध फिल्म निर्माता-निर्देशक करण जौहर आ ई शो वूट सेलेक्ट के ओटीटी पर स्ट्रीम कइल जाला. वूट कलर्स टीवी के डिजिटल प्लेटफॉर्म ह. इहाँ बिग बॉस ओटीटी एह वादा के साथे लॉन्च भइल बा कि लोग 24 घंटा अपना पसंदीदा कॉन्टेस्टेंट के देख सकेला. ई शो एक घंटा के फॉर्मैट में नइखे, ई 24×7 स्ट्रीम होई अउरी देखल भी जा सकेला. एह ओटीटी वाला शो के कान्सेप्ट ई बा कि एह में6गो लइका अउरी7गो लइकी शो में जोड़ी बनके शामिल भइल बाड़ी अउरी एगो प्रतिभागी अकेले शामिल भइल बा. एकर टैगलाइन बा ‘स्टे कनेक्टेड’ माने कि ‘साथ में जुड़ल रहीं’. जोड़ी के साथ में जुड़ के6सप्ताह के समय के गुजारे के बा अउरी शो में दिहल जा रहल टास्क के करे के बा. दर्शक चौबीसो घंटा के डायरेक्ट लाइव फूटेज देख सकेला, अइसन नइखे कि टीवी लेखां ओकरा खाली एडिटेड आ हाइलाइट कंटेन्ट ही देखे के मिली. एह बेरी शो में दर्शक के हाथ में नॉमिनेशन, पनिशमेंट अउरी रिपोर्ट कार्ड के पावर बा. एकर माने दर्शक एह बेरी शो में बिगबॉस बा. एह शो के ए बेरी अउर ज्यादा दिलचस्प बनावल गइल बा. आ एकर प्रभाव भी लउकत बा, लोग के बीच में बड़ा लोकप्रियता बा.\nबिग बॉस में अक्षरा सिंह के अलावा अउर भी भोजपुरिया स्टार लोग के आगमन भइल बा. पिछला कई गो सीजन में भोजपुरिया स्टार लोग नजर आइल बा अउरी आपन देसी अंदाज से लोग के मनोरंजन भी कइले बा आ कमो बेस आपन मजाक भी उड़ववले बा. देखीं, कहल त ई जाला कि उ मनोरंजक नइखे हो सकत जे आपन मजाक उड़ावे के ना सिखले होखे. बाकिर अगर केहू आपन मजाक उड़वावे के फेरा में भाषा अउरी संस्कृति के भी मजाक बनवावे लागे त बड़ा बेजाईं बुझाला. भोजपुरिया स्टार लोग के साथे इहे एगो दिक्कत बा. आपन त मजाक बनवइबे करेला लोग, भोजपुरी आ भोजपुरिया समाज के हंसी के पात्र बना देला लोग, हमरा इहे अच्छा ना लागेला.\nखैर, खेसारी लाल यादव 2019 में बिगबॉस सीजन 13 में लउकल रहलें. हालांकि उ ढेर दिन ना टिकले बाकिर आपन सादा स्वभाव के चलते लोग के बड़ा पसंद अइलें. हालांकि शो में लोग उनका के बड़ा तंग भी कइल आ जे तरे उनके गाँवटी बूझ के लोग मजाक उड़ावे, साँच कहीं त हमरा बड़ा बेजाईं लागल. भोजपुरिया जवान एक से एक कारनामा कइले बा, ई गिटिर-पिटिर अंग्रेजी बोले वाला अउरी पश्चिमी सभ्यता के गुलाम लोग के ना बुझाई. बाकिर जाए दीं.\nबिग बॉस के पहिलका सीजन में सुपरस्टार रविकिशन लउकल रहलें आ उ रनर अप भी रहलें. आइटम डांसर संभावना सेठ दूसरा सीजन में लउकली आ उहाँ तुनकमिजाजी खातिर बड़ा विवादित रहली. लोकगायक अउरी भोजपुरी सुपरस्टार मनोज तिवारी चौथा सीजन में आइल रहलें आ उनके डॉली बिन्दरा के साथे वाला लड़ाई के अभियो लोग चर्चा करेला. एही सीजन में अभिनेत्री श्वेता तिवारी भी रहली जे विजेता बनली शो के. सीजन6में दिनेश लाल यादव निरहुआ गइल रहलें आ उहाँ आपन लोकप्रिय रिक्शा चालक वाला अंदाज में लउकलें. एह शो के बाद उनके प्रसिद्धि बढ़ल. सीजन दस में भोजपुरी हिरोइन मोनालिसा भी बिग बॉस में लउकली आ अपना बॉयफ्रेंड विक्रांत सिंह से शादी भी कइली.\nफिलहाल, बिग बॉस ओटीटी अब जलदिए बिग बॉस के पारंपरिक टीवी वर्जन में बदले वाला बा, तब देखल जाय अक्षरा के सफर कि आगे का होता. फिलहाल अक्षरा के बधाई आ शुभकामना.\nAkshara Singh Akshara Singh in Bhojpuri Article in Bhojpuri Bhojpuri Actors Bhojpuri News Bhojpuri Stars in Bigg Boss Bigg Boss Bigg Boss News Bigg Boss OTT News in Bhojpuri salman khan\nसिद्धार्थ शुक्ला और शहनाज गिल के बीच क्या हुआ था उस रात, सामने आया पुलिस को दिया बयान


Is Chirag Paswanamatch winning batsman in the eyes of Lalu Prasad Yadav Bhojpuri: का लालू जी के नजर में चिराग मैच जिताऊ बल्लेबाज हवें?– News18 Hindi\nBhojpuri: का बिहार के जनता चिराग पासवान के दीही आशीर्वाद? लालू के पैगाम से पलट गइल खेल\nबिरोधी लोग कहते रहे कि अकेलुआ चिराग पासवान का करिहें ? ऊ कइसे साबित करिहें कि रामविलास पासवान के राजनीतिक वारिस ऊहे बाड़े ? ई सवाल के जवाव में तs अभी देरी बा लेकिन ओकर झलक जरूर मिल रहल बा. पहिले लालू जी के पैगाम से खेला पलट गइल.\nचिराग पासवान के आसीरबाद जातरा के दूसरा चरण 16 जुलाई से शुरू होखे वला रहे. पूर्णिया में भी उनकर पोरगराम होखे वला बा. रोहित राज अउर सलिल सुधाकर चिराग पासवान से मिले खातिर बहुत उत्साहित रहन. रोहित राज कहले, बिरोधी लोग कहते रहे कि अकेलुआ चिराग पासवान का करिहें ? ऊ कइसे साबित करिहें कि रामविलास पासवान के राजनीतिक वारिस ऊहे बाड़े ? ई सवाल के जवाव में तs अभी देरी बा लेकिन ओकर झलक जरूर मिल रहल बा. पहिले लालू जी के पैगाम से खेला पलट गइल.\nअइसन लागत बा कि लालू जी चिराग के मैच जिताऊ बल्लेबाज मान रहल बाड़े. अब असीरबाद जातरा से चिराग पासवान माहौल बना रहल बाड़े. सलिल सुधकर कहले, सबसे बड़ बात तs ई बा कि अब चिराग बिहार में खूंटा गाड़ के राजनीत करिहें. हमरा बिचार से चिराग पासवान के ई फैसला उनकर किस्मत पलटेवला हो सकेला. 1972 में विधानसभा चुनाव हरला के बाद रामविलास पासवान के भी भविष्य अनिश्चित हो गइल रहे. लेकिन ऊ संघर्ष के राह पs चलके कमयाबी पवले. अब चिराग के भविष्य भी जनता जनारदन ही तय करिहें.\nका चिराग के तेजस्वी साथे निबाह होई ?\nसलिल सुधाकर तनी चिंतित भाव में कहले, लेकिन का राजद साथे चिराग पासवान के निबाह हो जाई ? का तेजस्वी के रहते चिराग पासवान महागठबंधन में पनप पईहें ? रोहित राज कहले, एही स तs चिराह पासवान लालू जी के औफर के कवनो जबाब नइखन देले. ऊ समझबूझ के ही फैसला लिहें. चिराग पासवान भी कुरसी कुरसी खातिर ही राजनीत कर रहल बाड़े. एह से ऊ बहुत दूर तक भा बहुत देर तक तेजस्वी साथे ना रह सकस. जदयू-भाजपा के डाह में ऊ आपन भावी राजनीत बरबाद ना कर सकेले. अबहीं चिराग के अपना साथे जोड़े में राजद के फैदा देखायी पड़ रहल बा. लेकिन बीस बरस के इतिहास इहे कहल बा कि लोजपा के राजद से कब्बो चुनावी लाभ नइखे मिलल. आसीरबाद जातरा के रिसपौंस देखला के बादे चिराग कुछ तय कर सकेले. अहबीं उनका सामने सबसे बड़ चुनौती ई बा कि ऊ कइसे लोजपा समर्थक लोगन के भरोसा जितिहें. एह से उनकर पूरा धेयान आसीरबाद जातरा के सफल बनावे में लागल बा. राजनीत में जेकरा भिरी जनता के ताकत रही, नेता उहे कहाई. पाटी में टूट-फूट से कवनो अंतर ना पड़े.\nजेकरा भिरी जनता के ताकत, नेता उहे कहाई\nरोहित राज कहले, जनता के ताकत समझे का बा तs सरजू राय के कहानी सुनs. सरजू राय झारखंड में भाजपा के बहुत नेता रहन (अब निर्दलीय बिधायक). संघ के खांटी कार्जकर्ता भी रहन. रघुबर सरकार से उनकर खटपट चलत रहे. 2019 के बिधानसभा चुनाव में भाजपा उनकर टिकट काट देले रहे. एह खीस में सरजू राय मुखमंतरी रघुबर दास के खिलाफ ही मैदान में कूद गइले. रघुबर दास के जीतावे खातिर परधानमंतरी नरेनदर मोदी भी सभा कइले रहन. लेकिन जनता सरजू राय के साथे रहे. उनका साथे भाजपा अन्याय कइले रहे. नरेनदर मोदी के अपील से भी कवनो फरक ना पड़ल. जनता सरजू राय के जीता के भाजपा के जबाब दे दे रहे. अगर नेता जनता के दिल में जगह बना लिही तs ओकरा सामने केहू ना टिक सके. बड़ बड़ नेता भी ओकरा सामने फीका पड़ जाले. चिराग के सामने सरजू राय के उदाहरण बा. अगर लोजपा में उनका साथे अन्याय भइल बा तs जनता ओकरा इंसाफ जरूर करी. 1977 में खुद रामविलास पासवान के पत्ता काटे खातिर जनता पाटी में खूब राजनीत भइल रहे. टिकट कट भी गइल रहे. लेकिन रामविलास पासवान अपना करमठता से खेल के फेल कर देले रहन. अब इहे जोग्यता चिराग पासवान के भी साबित करे के पड़ी.\nचिराग पासवान के सामने चुनौती भी, मौका भी\nसलिल सुधकर कहले, चिराग पासवान जरूर अबहीं संकट में बाड़े. पांच सांसद के टूटला से उनकर राजनीत डंवाडोल हो गइल बा. लेकिन ऊ ई चुनौती के तभिये मौका में भी बदल सकेले जब ऊ सौतिया डाह के रजनीत से दूर हटिहें. आपन दूनो गोड़ तुरवा के दोसरा के एक गोड़ तूरल कहां के समझदारी हs ? चिराग बेशक जदयू को तबाह कर देले लेकिन एह कोशिश में तs ऊ पूरा बरबाद हो गइले. दोसरा के हार से अधिक अपना जीत के चिंता करे के चाहीं. तबहियें राजनीत में उठान होई. अबही उनकर उमिर 38 साल ही बा. पोजिटिभ सोच वला नौजवान नेता के छवि बना कर ऊ दलित राजनीति में आपन जगह बना सकेले. बिहार के दलित नेता पशुपति पारस, जीतन राम मांझी, श्याम रजक के उमिर 67 साल से अधिक हो गइल बा. देर-सबेर ई लोग के राजनीत ढली तs चिराग पासवान खाली जगह के भर सकेले. अगर ऊ लोजपा के6परसेट भोट के प्रतिनिधि बन जइहें तs बिहार के राजनीत में उनकर अस्थान पक्का हो जाई. तब गठबंधन के राजनीति में हरमेसा उनकर अहमियत बनल रही.\nका चिराग मैच जिताऊ बल्लेबाज हवें ?\nसलिल के बात पs रोहित राज कहले, लालू जादव के राजनीतिक सूझबूझ के कवनो जबाब नइखे. अगर ऊ चिराग पसावान भिरी औफर पs औफर भेज रहल बड़े तs एह बात के नजरंदाज ना कइल जा सकेला. लालू जादव चिराग में कुछ संभावना देख रहल बाड़े तब्बे अतना दूत भेज रहल बाड़े. चिराग के अकेले लड़ला के नतीजा जदयू देख लेले बा. अगर 2025 में चिराग, भजापा-जदयू के खिलाफ चुनाव लड़स अउर उनका साथे राजद के भी समर्थन रहे तs बाजी पलट सकेला. जइसे जइसे जदयू – भाजपा के नाइंसाफी बढ़ी, वइसे वइसे चिराग पासवान के जनसमर्थन बढ़ सकेला. चर्चा चल रहल बा कि केन्द्रीय कैबिनेट में जदयू के दू मंतरी पद मिलल रहे. लेकिन चिराग के राह रोके खातिर जदयू अपना कोटा से पशुपति पारस के मंतरी बनवा देलस. एह चर्चा में केतना सच्चाई बा, कहल ना जा सके लेकिन एकरा से जनता के सहानुभूति चिराग से जुड़ सकेला. सलिल सुधाकर रोहित के बात के काट के कहले, अटकलबाजी से राजनीत ना होखे, अब देखे के बा कि चिराग के जनता से कतना सीरबाद मिले वला बा. (अशोक कुमार शर्मा वरिष्ठ स्तंभकार हैं. यह उनके निजी विचार हैं.)\nBhojpuri Bhojpuri News Chirag Paswan Lalu Prasad Yadav


खबर एक नजर में (23 मई 2011) – टटका खबर\nआजु सीबीएसई के रिजल्ट\nआजु सीबीएसई के बारहवीं के रिजल्ट सबेरे दस बजे आवे वाला बा. एह रिजल्ट के नीचे दिहल लिंक पर क्लिक कर के देखल जा सकेला.\nमुआविजा के राजनीति\nकांग्रेस महासचिव राहुल गाँधी के दखल का बाद केन्द्र सरकार भट्टा परसौल में मुआविजा के राजनीति कइले बिया. एलान भइल बा कि गम्हीराह घवाहिल लोगन के पचास पचास हजार आ कम घवाहिल लोग के दस दस हजार रुपिया के वित्तीय सहायता दिहल जाई. ओने राष्ट्रीय महिला आयोग एह बाति पर कायम बा कि भट्टा में औरतन का साथ खराब काम भइल रहे. कहले बा कि अगर औरतन का सामने कैमरा लगा के पूछल जाई त के सकारी. आयोग सबका से गोपनीय तरीका से पूछलसि त बात सामने आइल बा. मायावती सरकार के आरोप बा कि महिला आयोग कांग्रेस के सहयोगी शाखा का तरह काम कर रहल बिया.\nरेल आ बोलेरो का टक्कर में अठारह लोग के मौत\nकाल्हु बिहार का मधुबनी जिला में एगो मानव रहित रेल फाटक पार करत बोलेरो से गरीब रथ एक्स्प्रेस के टक्कर हो गइल जवना चलते जीप पर सवार अठारह लोग के मौत हो गइल. जीप पर सवार लोग गाँव के मुखिया के विजय जुलूस में जात रहुवे. बिहार सरकार अपना तरफ से एह दुर्घटना में मराइल लोग के परिवार के डेढ़ डेढ़ लाख रुपिया के मुआविजा देबे के एलान कइले बिया आ रेलवहू से मुआविजा देबे के निहोरा कइलसि. जवना का बाद रेलवे का तरफ से दू दू लाख के मुआविजा के एलान भइल बा. घवाहिल लोग के रेलवे पचास पचास हजार रुपिया दी.\nबीएड प्रवेश परीक्षा के प्रवेश पत्र\nदू जून के होखे वाला बी॰एड॰ संयुक्त प्रवेश परीक्षा में लगभग सवा पाँच लाख परीक्षार्थी शामिल होखे वाला बाड़े. परीक्षा करावे वाला रुहेलखंड विश्वविद्यालय के रजिस्ट्रार कहले बाड़न कि जिनका अबही ले प्रवेश पत्र नइखे मिलल ओ लोग विश्वविद्यालय के वेबसाइट से एकरा के डाउनलोड कर सकेले. जवना के अपना परीक्षा केन्द्र वाला जिला के जिलाधिकारी कार्यालय से ओह प्रवेश पत्र के प्रमाणित करावे के पड़ी. एकरा खातिर ओह लोग के दू सौ रुपिया के ड्राफ्ट विश्वविद्यालय के वित्त अधिकारी का नाम से जमा करावे के पड़ी. इहे कहल जाला करे केहू भरे केहू. गलती आ कमी विश्वविद्यालय के बा बाकिर हरजाना भरे के पड़ी परीक्षार्थियन के. छीः !\nकांग्रेसी नेता के सड़क दुर्घटना में मौत\nयूपी प्रदेश कांग्रेस के उपाध्यक्ष धीरेन्द्र नाथ सिंह के काल्हु बाराबंकी जिला में भइल सड़क दुर्घटना में मौत हो गइल जबकि ड्राइवर घवाहिल हो गइल बा. धीरेन्द्र सिंह फैजाबाद से लखनऊ जात रहले जब रामसनेही घाट थाना का इलाका में बरेला गाँव के लगे एगो ट्रक से उनकर कार टकरा गइल. मृत नेता के शव उनका जिला सुल्तानपुर ले जाइल गइल बा.


"नरजिस म्यूजिक" के म्यूजिक क धूम "संगीत भोजपुरी" चैनल पर – Anjoria\n"नरजिस म्यूजिक" के म्यूजिक क धूम "संगीत भोजपुरी" चैनल पर\nसिनेमा भोजपुरी के बढ़ावा देबे आगे आइल ‘नरजिस म्यूजिक’ कम्पनी से रिलीज भइल अनेके भोजपुरी फिलिमन के गाना आजुकाल्ह ‘संगीत भोजपुरी’ चैनल पर बहुते पसंद कइल जात बा. भोजपुरी फिल्म ‘रंगबाज़’ के अपार सफलता का बाद ओकर डीवीडी ‘नरजिस म्यूजिक’ लान्च कइलसि त उहो दर्शकन के पहिलका पसंद बन गइल बा. ‘संगीत भोजपुरी चैनल’ पर ओकर सगरी गीत चाव से देखल जात बा. ‘लच लच लचके मोरी कमरिया…’ आ ‘जोबना कइले बाटे…’ वगैरह गीत आजुओ सुनेवालन के ज़ुबान पर चढ़ल बा. अब जल्दिए रिलीज होखे जात हैदर काज़मी अभिनीत फिल्म ‘कालिया’ के सगरी गीतो सिनेप्रेमियन क बीच हिट हो गइल बा. कालिया के गीत ‘संगीत भोजपुरी चैनल’ पर दिन भर में दर्जनो बेर से अधिका हाली प्रसारित कइल जात बा. एह फिल्म के गीत ‘लाहे लाहे पेरेलऽ कमरिया…’, ‘करवट फेरऽ ना बलमुआ…’, हाय रे ज़वानी…’, रेंज़र पे चढ़िके…’, वगैरह गीत सुनेवालन के डिमांड में बा. एकर ‘मोबाईल कालर ट्यूनो’ खूब डाऊनलोड होत बा..\n“नरजिस म्यूजिक” कम्पनी के सीएमडी आ अभिनेता हैदर काज़मी खुदहू फिल्म-निर्माता हउवें एहसे ऊ निर्माता लोगन के दरदो बढ़िया से जानेले. उनकर कोशिश बा कि केहू के हक ना मराव. “नरजिस म्यूजिक” अपना वेबसाईट आ डिज़िटल चैनल से अपना रिकार्डन के फोकट में प्रचारप्रसारो करेले जबकि दोसर कंपनी एह दिसाईं कुछ ना करसु. बाकिर लाखों रूपिया पब्लिसिटी क नाम पर ऐठ लेली सँ. फिल्म-निर्माता हमेशा चिन्तित रहेलें कि कवना कंपनी के अपना फिलिम के म्यूजिक दिहल जाव जेहसे ऊ जनता का बीचो चहुँपे आ कुछ फायदो होखे. एह मामिला में नरजिस म्यूजिक अव्वल साबित भइल बा.\nनरजिस म्यूजिक खरीदलसि ‘दामाद’ आ ‘चिंगारी’ के संगीत\nयूपी में खेसारीलाल के धूम मचल बा\n2 thought on “"नरजिस म्यूजिक" के म्यूजिक क धूम "संगीत भोजपुरी" चैनल पर”\nsir hum story, song likhta hu\nSir mai bhojpuri filmo ki kahani song dailoug and comady atchi tarah likh leta hun sir mujhe ek bar mauka deke dekhiye


TatkaKhabar खेल देश-दुनिया मनोरंजन व्यापार\nDec 16, 2011 खबर, खेल, दुनिया, देश, मनोरंजन, व्यापार\n(शुक, 16 दिसंबर)\n2जी घोटाला में केंद्रीय दूरसंचार सचिव रहल सिद्धार्थ बेहुरा के जमानत याचिका खारिज आजु शुक का दिने खारिज कर दिहलसि अदालत.\nचिदम्बरम के इस्तीफा माँगत विपक्ष के हंगामा जा चलते संसद के कार्यवाही सोमार ले टार दिहल गइल.\nएगो निजी कंपनी के नाजायज फायदा चहुँपावे का आरोप का चलते विपक्ष गृह मंत्री चिदम्बरम के इस्तीफा माँगे खातिर छरियाइल बा आ एह चलते काल्हु बियफे के आ आजु शुको का दिने संसद के काम काज में बाधा डललसि. एह मसला पर चिदम्बरम चुप्पी साध लिहले बाड़न.\nपश्चिम बंगाल में जहरीला शराब पियला से मरे वालन के गिनिती 156 हो गइल जबकि अबहियो सौ से बेसी लोग अस्पताल में जिनिगी मौत का बीच झूलत बाड़े.\nपन्द्रह साल पहिले भइल मध्य प्रदेश के बिजली मीटर घोटाले में राज्य विद्युत मंडल के तब अध्यक्ष रहल एस. के. दासगुप्ता समेत पांच गो अधिकारियन के तीन-तीन साल जेल के सजा सुनावल गइल बा.\nदिल्ली आजु शुक का दिने मौसम के सबले ढण्डा दिन.\nबियफे का दिने मणिपुर में 57 गो बागी आत्मसमर्पण कर दिहले.\nअस्पताल से छुट्टी मिलला का बाद बियफे का दिने आसिफ जरदारी आपना प्रधानमंत्री यूसुफ रजा गिलानी आ आतंरिक मंत्री रहमान मलिक से फोन पर बतियवले.\nलापता नर्स भंवरी देवी के पति अमरचंद पर अपना पत्नी के गायब करे का साजिश में शामिल होखे के आरोप लगावल गइल बा.\nकेंद्रीय संचार मंत्री कपिल सिब्बल बियफे का दिने सोशल नेटवर्किंग साइटन पर “आपत्तिजनक सामग्री” पर रोक लगावे खातिर आपसी रजामंदी से नियम कलायदा बनावे खातिर बतियवलन.\nतेलंगाना समर्थक एगो मीटिंग का दौरान चंद्रबाबू नायडू पर चप्पल फेंकले.\nछत्तीसगढ़ विधानसभा में आजु शुक का दिने अविश्वास प्रस्ताव पर चर्चा कइल जाई.\nअबहीं के 8.1 करोड़ लोग के आधार संख्या जारी कइल जा चुकल बा.\nकेरल उच्च न्यायालय के खंडपीठ बियफे का दिने राज्य सरकार से पूछलसि कि गैरकानूनी भूमि सौदा मामिला में मुख्यमंत्री रहल वी.एस. अच्युतानंदन के बेटा वी.ए. अरुण कुमार का खिलाफ मामिला काहे ना दर्ज भइल.\nमप्र में ठंड बढ़ला का चलते इदौर में स्कूल9बजे से चलावे के आदेश जारी.\nअन्ना हजारे के ‘जेल भरो’ चेतावनी का बाद केन्द्र सरकार लोकपाल विधेयक ले आवे के तइयार हो गइल बिया.\nमध्य प्रदेश के इटारसी टीसन पर पवन एक्सप्रेस बगैर इंजने के डगर पड़लही पटरी पर डगर चल पड़ल. संजोग बढ़िया रहल कि सामने से कवनो दोसर गाड़ी ना आइल.\n2जी मामिला में राजीव बी. अग्रवाल आ आसिफ बलवा के याचिका पर सुनवाई 10 जनवरी 2012 ले टार दिहल गइल बा.\nकेरल भरोसा दिअवलसि कि मुल्लापेरियार बांध के बचावल जाई.\nकर्नाटक उच्च न्यायालय अवैध खनन मामिला में विदेश मंत्री एस.एम. कृष्णा के कथित भूमिका के पुलिस जांच पर चार हफ्ता के रोक लगा दिहलसि.\nभारत चाहत बा कि इजरायल आ फिलीस्तीन सीधे बतियावस आ दोसरा कवनो देश के एह में बीच में ना पड़े के पड़े.\nमध्य प्रदेश के कुछ सरकारी कर्मचारी अपना बदले दोसरा आदमी के ठेका पर राख के आपन काम करावत बाड़न आ सरकार से मोट तनखाह लेत बाड़े.\nछत्तीसगढ़ के मुख्यमंत्री रमन सिंह खनन घोटाले में आपन नाम दिहला का चलते दू गो समाचार संगठनन के कानूनी नोटिस भेजले बाड़न.\nशिवसेना प्रमुख बाल ठाकरे के अनेसा बा कि लोकपाल विधेयक से गद्दाफी जइसन तानाशाह उभर सकेला. बियफे का दिने ऊ लोकपाल विधेयक का खिलाफ मोर्चा खोल दिहलन.\nममता बनर्जी बियफे का दिने कहली कि उनुकर कुछ मंत्री सहयोग नइखन करत बाकिर कवनो फैसला लिहला से पहिले अबही ऊ कुछ दिन इन्तजार करीहें.\nअमेरिका योजना बनावत बा कि कइसे भारत, चीन, ब्राजील आ अउरी देशन के ऊ आपन निर्यात बढ़ा सके.\nपाकिस्तानी सेना प्रमुख जनरल अशफाक परवेज कयानी सु्प्रीम कोर्ट के बतवलें कि अमेरिका के ऊ गुप्त संदेश सहिये में भेजल गइल रहुवे जवना में राष्ट्रपति आसिफ जरदारी आपन तख्ता पलटे के अनेसा जतवले रहलें. कयानी कहलन कि ई सब सेना के मनोबल गिरावे के कोशिश रहल.\nचिकित्सा अनुसंधान में वनमानुष के इस्तेमाल के कम करी अमेरिका.\nअमेरिका पाकिस्तान के तोस दिहले बा कि ओकरा के मिले वाला सहायता पर लागल रोक हटावल जा सकेला, बशर्ते…\nस्टेट ड्यूमा के चुनाव फेर से करवावे के यूरोपीय संघ के प्रस्ताव रूस माने से मना कर दिहलसि.\nअमेरिकी सेना इराक से अपना वापसी के शुरुआत काल्हु बियफे का दिने कर दिहलसि.\nईरान अपना पड़ोसी देशन से कहले बाड़न कि ऊ लोग तेहरान का खिलाफ अपना हवाई क्षेत्र के दुरुपयोग मत होखे देसु.\nपाकिस्तान के विदेश मंत्री हिना रब्बानी खार बियफे का दिने कहली कि अगर पाकिस्तान आतंकवाद से लड़ाई में नाकाम रहत बा त एकरा खातिर अमेरिका जिम्मेदार होखी.\nएशिया-प्रशांत क्षेत्र के समाचार एजेंसियन में आपसी सहमति बनल बा कि समाचार बिटोरत घरी मानवाधिकार आ निजी गरिमा के सम्मान कइल जाई.\nभारत के ड्रोन बेचल चाहत बा अमेरिकी प्रशासन जबकि ओहिजा के सांसद ई नइखन चाहत.\nअनेसा का बावजूद रिजर्व बैंक आजु शुक का दिने आपन कवनो दर ना बढ़वलसि जवना से आम आदमी से लिहले व्यवसाय जगत ले सबही चैन के साँस लिहलसि.\nमनरेगा में काम के दिन अउरी बढ़ावे से केन्द्र सरकार इंकार कर दिहलसि. कहलसि कि एहसे खेती पर खराब असर पड़ी.\nबिजली के कमी से परेशान नेपाल भारत से बाजार दर पर बिजली खरीदे के फैसला कइले बा.\nसरकारी तेल कंपनी हवाई जहाज में लागे वाला पेट्रोल के दाम में 833 रुपये प्रति किलोलीटर के कटौती कर दिहलें जवन आजु शुक से लागू हो गइल बा.\nपिछला दस साल में भारत से 128 अरब डॉलर करिया धन देश से बाहर चल गइल. एह मामिला में दुनिया में भारत के पन्द्रहवाँ स्थान बा.\nबियफे का दिने रुपिया अबले के सबले निचला स्तर पर चहुँप गइल जब ऊ चौवन रुपिया से नीचे गिर गइल आ 54.30 रुपिया हर डॉलर हो गइल. बाद में भारतीय रिजर्व बैंक के दखल का बाद रुपिया सुधरल शुरू कर दिहलसि.\nबियफे का दिने शेयर बाजार में मामूली गिरावट दर्ज भइल आ सेंसेक्स 45 अंक नीचे गिर के बंद भइल.\nअपना कॉलेजेवाला दिन से अमिताभ के नीक लागेला दिल्ली के सर्दी.\nबॉलीवुड अभिनेत्री शबाना आजमी घवाहिल हो गइल बाड़ी आ उनुकर कान्ह के हड्डी टूट गइल बा. उनुका सबले बड़ चिंता इहे बा कि ऊ अब बिआह समारोह में शामिल ना हो पइहें.\nअभिनेता शाहरुख के एह बाति के अफसोस बा कि ऊ ‘डॉन 2: द किंग इज बैक’ के प्रचार खातिर पटना ना चहुँपले. कहलन कि ऊ जल्दिये पटना अइहें.\nदिल्ली के चांदनी चौक इलाका में विक्रम भट्ट के फिल्म ‘हेट स्टोरी’ के शूटिंग करत घरी अभिनेता निखिल द्विवेदी के बँवारा हाथ के हड्डी टूट गइल.\nअभिनेता रितेश देशमुख अगिला साल अभिनेत्री जेनेलिया डीसूजा से बिआह करीहें आ एह मौका के ऊ मीडिया के नजर से लुकवले राखल चाहत बाड़न. हालांकि मानत बाड़न कि एगो नेता के बेटा आ ओहपर से अभिनेता होखला का चलते ई संभव नइखे.\nअक्षय कुमार के कहना बा कि ऊ टॉप अभिनेता बने के दउड़ में शामिल नइखन.\nदिलीप कुमार से आपन तारीफ भइला का बाद बॉलीवुड महानायक अमिताभ बच्चन के अब केहु दोसरा से बड़ाई मिले भा पुरस्कार मिले के परवाह नइखे रहि गइल.\nअभिनेता मनोज बाजपेयी के नयका फिल्म ‘लंका’ के बॉक्सऑफिस पर प्रदर्शन औसत रहल. एह बारे में मनोज के कहना बा कि फिल्म के सही तरीका से प्रचार ना भइल.\nस्पेन के राष्ट्रीय फुटबाल टीम के स्टार स्ट्राइकर डेविड विला पांच महीना ले मैदान से बाहर रहीहें काहे कि उनुकर गोड़ के हड्डी टूट गइल बा.\nआस्ट्रेलिया में अभ्यास मैच का दुसरका आ आखिरी दिने भारतीय बल्लेबाज जोरदार जवाब दिहलन जवना चलते मैच ड्रॉ हो गइल.\nपाकिस्तान क्रिकेट बोर्ड के अध्यक्ष रहल नूर खान के बियफे का दिने निधन हो गइल. ऊ 88 बरीस के रहलन.\nवेस्टइंडीज के हरफनौला खिलाड़ी केरोन पोलार्ड मांसपेशी खींचइला का चलते आस्ट्रेलिया के घरेलू बिगबैश लीग में ना खेल पइहें.\nपाकिस्तान के लतरहत्था बल्लेबाज फवाद आलम के उमेद बा कि ऊ अपना देश के राष्ट्रीय टीम में वापसी करीहें.\nपाकिस्तान के साथ खेलल जाये वाला दुसरका टेस्ट मैच में बांगला देश टीम से मोहम्मद अशरफुल के बाहर राखल गइल बा.\nसेंचुरियन टेस्ट में श्रीलंका का खिलाफ दक्षिण अफ्रीका मजबूत स्थिति में बावे. श्रीलंकाई के टीम अपना पहिला पारी में 180 रन पर ढेर हो गइल. बाद में बल्लेबाजी करे उतरल दक्षिण अफ्रीका टीम खेल खत्म होखे के बेरा ले एक विकेट के नुकसान पर 90 रन बना लिहले बा.\nसायना नेहवाल ली निंग बीडब्ल्यूएफ वर्ल्ड सुपर सीरीज फाइनल के एलिमिनेशन दौर में पहुंच गइल बाड़ी.\nभारतीय ओलम्पिक संघ बियफे का दिने साफ कइसलि कि ऊ लंदन ओलम्पिक के बहिष्कार ना करी बाकिर ऊ डाओ केमिकल्स के प्रायोजक बनवला के खिलाफत करी.\nभारतीय क्रिकेट टीम के खास गेंदबाज जहीर खान के कहना बा कि आस्ट्रेलिया का खिलाफ उनुकर टीम स्विंग के आपन बड़का हथियार बनाई.\nएशिया के सबले पुरान शिमला स्केटिंग रिंक में एह साल के स्केटिंग सत्र शुरू हो गइल बा.\nबियफे का दिने पाराना में होखत महिला हॉकी मैच में भारत अर्जेटीना से 1-3 से हार गइल.\nइशांत शर्मा के फिटनेस पर सवालिया निशान लगावल जात बा काहे कि आस्ट्रेलिया में भइल प्रदर्शन मैच में ऊ 5.3 ओवर गेंदबाजी कर पइलें.


का एगो आदमी समाज के बदल सकेला ? - JaiBhojpuri.com\nका एगो आदमी समाज के बदल सकेला ?\nPosted by नबीन भोजपुरिया ( NB ) on September 12, 2012 at 9:43pm\nप्रनाम आ जय भोजपुरी आगि लागल बा , सब केहु गांव छोड के भागत बा , तले ले एगो बुढ लागल एगो गडहा मे से बाल्टी मे पानी भर भर के जरत पलानी प उबिछे । उ पलानी ओकर ना रहे दोसरा केहु के रहे आ इहे देखा देखी ओह गांव के मय लोग जेने धुर माटी पानी लउकल लेके लागल आगि बुतावे । 100 गो घर मे से 10 गो घर बाचि गईल आ अगिला 100 दिन मे मय घर रेडी ।\n( एजुगा भागल सबसे बरिआर रास्ता सब केहु के लउकत रहे ) समाज कहत बा की दहेज ना लेबे के चाही ना देबे के चाही बाकी एगो गांव के सब केहु दहेज लेते देत रहे । एगो परिवार जेकर लईका डाक्टर रहे उ बिना एको नाया लेहले एगो गरीब घर के लईकी से बिआह कईलस । अगिला साल7गो घर के लोग अईसने कईल ।\n( एजुगा पहिले इहे रहे कि कहला मे का जाता ) फेंड लगावे के चाही , बाकी गांव के आरी कगरी फेंड खुंट लउकते ना रहे । एगो मलेट्री मैन रिटायर हो के गांवे अईलस आ फेरु शुरु कईलस फेंड लगावे के काम , साल भरत होत होत ओह गांव के हर दुआर आ डहर प फेंड लउके लागल ।\n( सब केहु कहेला की फेंड लगावला से हमनिये के फायदा बा बाकि लगाओ के ? ) हम नईखी जानत की समाज एह मे से कवना चीझु से बनी , बाकि हम ई जानत बानी की कवनो नीमन चीझु जवन समाज आ ओह समाज मे रहे वाला लोगन खाति बनी त ओह के समाज दु भा चार भा दस दिन प मानी जरुर । सती प्रथा के कवनो जबाना मे बडा पावन चीझु मानल जात रहे , एहिंग बिधवा बिआह के मान्यता ना रहे त ओजुगे बाल बिआह जईसन चीझु के मान्यता रहे । एह कुल्हि के बिरोध एक दु आदमी शुरु कईल आ अब देखी सभे । बिनोबा भावे गरदन प दुनाली भा राईफल तानि के भुदान आन्दोलन ना चलवले रहले । जय प्रकाश के कहल दु नाव वाला लोग बिहार मे आजुओ भेटा जाई । बाबा आमटे , झुठहु ना नु पहाद खोनत रहले ह , दशरथ मांझी , समाज के बदले के तिकवते त आजु उ राही ना बनल रहित ?\nठवे ठवे लोग लउकत बा जे अकेलही अपना दम प समाज मे बदलाव ले अईले बा आ ले आवत बा तबो हमनी के तिकवत बानी जा की ना हम ना समाज बदलो ? आखिर काहे ? आ कईसे ? काहे हमनी के आ कब ले हमनी के समाज के ओरि अंगुरी देखा के अपना के चुप कराईब जा ?\nजय भोजपुरी Views: 30\nTags: ?, आदमी, एगो, का, के, बदल, सकेला, समाज Like 13 members like this\nComment by Ashutosh Ranjan on September 13, 2012 at 10:35am नवीन भाई प्रणाम,\nका एगो आदमी समाज बदल सकेला? जेतना बड़हन सवाल ओतने बढ़िया से ओहकर उत्तर देवे के राउर प्रयास....बहुत ही प्रेरणादायी उदाहरण. सान्चाहू यदि मंजिल पावे के संकल्प होखे आ मंजील पावे के रास्ता सही नियत वाला होखे त मंजील पावे से केहू नईखे रोक सकत.....\nजय भोजपुरी Comment by Anoop Srivastava on September 13, 2012 at 1:54pm नवीन भाई जी प्रणाम आ जय भोजपुरी,\nएकदम सही बात बा .... रउरी एकहक बाति से हम सहमत बानी आ साँचि कहीं त अपना औकात भर एही प्रकार से जियला के कोशिशो करत रहेनी, कब्बो-कब्बो जब कमजोर पड़ेनी त वाकई राउर ई सवाल कि का एगो आदमी समाज बदल सकेला? हमरियो दिमाग मे आवेला, फेर धीरे धीरे अपना के समझावत आ जोश दियावत लाग जानी .... बहुत नीमन ढंग से सवाल क के रहियो देखवले बानी रउआ .... धन्यवाद आ जय भोजपुरी । Comment by संजीव सिंह on September 13, 2012 at 2:13pm नवीन भईया प्रनाम,\nदेखी कवनो भी बडहन सामाजीक काम के करे से पहिले लाखो लोग के राय-मसवरा अउर ओह लोग के एगो सुथर गुमेट जरूरी होला। बाकीर सच्चाई त ईहे बावे कि अईसन मुद्दा बहुत कम लऊके ला जवना मे ढेर सारा लोग के एके सोच होखे। फलत: संगठन ना बन पावेला अउर एगो गंभीर मुद्दा के सत्यानाश पिटा जाला। ई बात त बावे कि ऐही समाज मे से कुछ लोग (खाली गिनल-चुनल) आगे आवे ला अउर बिना कवनो इशारा, संगठन, राय, गुमेट अउर झिझक के हालात बदले के कोशिश करे ला अउर बदले ला भी। बाकीर अईसन लोगवे बहुत कम संख्या मे होखे ला। कारण ईहे बावे कि (रउऐ कहल ई बात हवे) सभ लोग चाहे ला जरूर कि परिवर्तन होखे बाकीर केहु ई ना चाहे ला कि खुद ऊ भा ओकरा घर के केहु ओह परिर्वतन के अगुआ बनो। सम्स्या ऊहे बावे कि सभकर लालसा बा कि केहु फेरू जय प्रकाश नरायण अउर भगत सिंह बनो बाकीर ऊ खुद नईंखे बने के चाहत।\nऐह भागम-भागम भरल जिनगी मे केहु के लगे (शायद) ऐतना समय नईंखे जे ऊ कवनो बदलाव के बात करो। कुछ लोग त अईसनो भेंटाई जे ई मान लेले बावे कि जवन कुछ अपना सामने बावे ऊहे बस हमार हवे, ओही प बस हमार अधिकार बावे अउर ऊहे सभ हमहु अपना अगीला पिढी के देम। खासकर के अधीकार के मामला मे अपना कोरी ईहे देखल जाला। अउर ऐह सभ के बादो अगर केहु ऐह भिड मे से उपर उठे के कोशिश भी करेला त केंकरा नियन बहुते लोग बावे जे ओकरा टंगरी ध के निचे खिंच देवे ला।\nबाकीर अब समय कुछ अईसन बावे जे अभियो अगर हमनी अपना अधीकार अउर सम्मान के बात ना कईंनी जा त ऐतना ना खातहा मे चली जाऐम सन कि टंगरी ध के खिंचल त दुर के बात बावे, लोग ऐतना ना उपर से दाब दी कि पहचानल मुश्किल हो जाई कि आखीर हम हई के?


टटका खबर, अतवार,4जून 2017 – टटका खबर\nभारत के बी साई प्रणीत आपन पहिला गेम हारला का बादो हिम्मत ना हरलन आ बाद में इंडोनेशिया के जोनाथन क्रिस्टी के 17-21, 21-18, 21-19 से हरावत थाईलैंड ओपन बैडमिंटन टूर्नामेंट के खिताब जीत लिहलन. एह सफलता ला पीएम मोदी उनुका के बधाई भेजले बाड़न.\nपइसा कमाए ला इज्जति नीलाम क देबे वाला बीसीसीआई के टीम इंडिया आजु चैम्पियनशीप टूर्नामेंट में पाकिस्तान से खेलले. खेल में हारसु भा जीतसु बाकिर अपना आ देश के इज्जत के फालूदा त बनाइए दिहले सँ ई धनपशु. जबकि कवनो खिलाड़ी करोड़पति से कम नइखन स. अलग बाति बा कि बरखा का लुकाछिपी में अबहीं कहल ना जा सके कि के हारी.\nभाई जवन मन करे जवन दावा करत रहसु बाकि बाप अपना बेटा से नाराज नइखन. आजु मैनपुरी के करहल कस्बा में एगो पुछारी में आइल मुलायम सिंह यादव कहलन कि बाप-बेटा में कवनो नाराजगी नइखे आ कबा होइयो ना सके. आ शिवपाल दावा करत घूमत चलत बाड़न कि6तारीख के ऊ मुलायम के अगुअई में समाजवादी सेकूलर मोर्चा बनइहें.\nजौनपुर जिला के गौराबादशाहपुर इलाका में एगो दुलहा के गोली मार के घवाहिल क देबे वाला दू गो बदमाशन के आजु पुलिस गिरफ्तार क लिहलसि. गोली मरला का बाद दूनू मोटरसाइकिल से भाग पराइल रहले सँ.\nमिर्जापुर के मडिहान धोरावल रोड प एके मोटरसाइकिल प जात तीन गो नवही घवाहिल हो गइलें जब कलवारी गांव का नियरा ओह लोग के मोटरसाइकिल बेकाबू हो के बदरहवा नाला में जा गिरल.\nबिहार के मंत्री रहल आ जदयू से निलंबित विधान पार्षद राकेश कुमार उर्फ सम्राट चौधरी 11 जून के यूपी के उप मुख्यमंत्री केशव प्रसाद मौर्य का सोझा पटना के श्रीकृष्ण मेमोरियल हॉल में भाजपा के सदस्यता लीहें. कहतारें कि उनुका साथे उनुकर बहुते समर्थको भाजपा में शामिल हो जइहें.\nपश्चिम चंपारण जिला के गोबरहिया दोन इलाका के शेरवाँ गाँव में अपना खेत के रखवारी करत लोगन प जंगली भालुअन के झुंड हमला क दिहलसि. एह हमला से पाँच जने घवाहिल हो गइलें.\nबलिया जिला के बैरिया इलाका के चिरैया मोड़ का नियरा आपन आपन ट्रक खड़ा क के ओकर ड्राइवर सड़क किनारे बइठ के बतियावत रहलें. एही बीचे एगो बेकाबू जीप दूनू के धक्का मारत एगो ट्रक से टकरा गइल. दूनू ड्राइवर आ ओह जीप प सवार सात जने समेत नौ जने घवाहिल हो के जिला अस्पताल में भरती करावल गइल बाड़ें.\nसिवान के नगर इलाका के मसान घाट प बनल कंधवारा मुक्तिधाम स्थित मंदिर के पुजारी के आजु फजीरे कुछ बदमाश गाली मार के जान ले लीहले सँ. हत्या के कारण अबहीं पता नइखे चलल.\nभभुआ में पूर्व मध्य रेलवे के गया-मुगलसराय रेल खंड पर आजु फजीरे पुसौली टीसन का लगे ट्रेन से कटा के एगो रेलकर्मचारी के ठाँवे प मौत हो गइल.\nसारण जिला के रिविलगंज इलाका के दौलतगंज जामटोला के कुछ बचवा सरयू में नहाए गइल रहले सँ. एह में से तीन गो बचवा डूबे लगले सँ. एगो के त केहू तरह बचा लीहल गइल बाकिर दू गो के डूब के मौत हो गइल. एगो 8 बरीस के आ दुसरका 13 बरीस के रहुवे.\nबलिया के नरही इलाका में चौरा गांव में हालही में बिआह के आइल कनिया के मौत शुक का राति जरला से हो गइल. सन्देह वाला हाल में जरल एह नवहिन के जिला अस्पताल मे भरती करावल गइल बाकिर ओकरा के बचावल ना जा सकल.\nशनिचर देर राति ताड़ीबड़ा गाँव जाए वाली सड़क किनारे सूतल मलप गाँव के एगो नवही के एगो ट्रक कचार के जान ले लिहलसि. ट्रक के पीछे करत ड्राइवर देखलसि ना आ ओकरा प ट्रक चढ़ा दिहलसि.\nजौनपुर के पुरनिया पत्रकार राजेन्द्र सिंह के आजु 90 बरीस का उमिर में गंगालाभ हो गइल. ऊ एने ढेर दिन से बीमार चलत रहलन. मूल रुप से फैजाबाद के समन्था गांव के रहे वाला राजेन्द्र सिंह 1965 से जोनपुरे में बस गइल गहलन. आजु उनुकार अंत्म संस्कार वाराणसी के मणिकर्णिकाघाट प क दीहल गइल.\nTags: चंपारण, जौनपुर, थाईलैंड ओपन बैडमिंटन टूर्नामेंट, बलिया, बी साई प्रणीत, भभुआ, भाजपा, मिर्जापुर, सारण, सिवान\n27 लाख के चोरावल मोबाइल फोन बरामद


महागठबन्हन के नेता चुनइले नीतीश – टटका खबर\nमहागठबन्हन के नेता चुनइले नीतीश\nआजु शनिचर का दिने महागठबन्हन के विधायक आ विधानपार्षदन के मौजूदगी में नीतीश कुमार के दुनू सदन के नेता चुन लीहल गइल. एकरा बाद नीतीश कुमार राज्यपाल से भेंट क के सरकार बनावे के दावा पेश कइलन. किरिया धराई समरोह 20 तारीख के पटना के गाँधी मैदान में करावल जाई.\nनीतीश के नाम के प्रस्ताव राजद नेता राबड़ी देवी कइली आ एकर समर्थन कइलन काग्रेस के बिहार प्रभारी डॉ. सीपी जोशी. ई दुनू में से केहू विधायक भा पार्षद नइखे बाकिर एहलोग के बात के सगरी विधायक आ पार्षद थपड़ी पीट के मान लिहलन.\nनीतीश कुमार के अभयदान देत लालू प्रसाद कहलन कि नीतीश निफिकर हो के काम करसु आ बिहार के बढ़न्ती खातिर पूरा जोर लगा देसु. कहलन कि महागठबन्हन के वायदा पूरा करे के काम सबका सोझा रहे के चाही.\nTags: नीतीश कुमार, लालू प्रसाद\nराबड़ी आवास के सुरक्षा पहिले जस कइलन नीतीश कुमार


भाषा, मातृभाषा आ भोजपुरी – Anjoria\nOct 14, 2012 भोजपुरी\nपाती के सितम्बर २०१२ अंक प्रकाशित भइल. डाउनलोड कर के पूरा पत्रिका पढ़ीं.\nभाषा ऊ हऽ जवन समय से उपजल परिस्थितियन में- हमहन के जिये आ अपना जरूरतन खातिर, एक दूसरा से मिले-जुले, बोले बतियावे लायक बनावेले, जवन घर का भीतर से बहरा ले – विशल जनसमुदाय से जोरेले. अभिव्यक्ति आ संवाद के जरिया इहे भाषा अतीत, इतिहास, परंपरा आ संस्कृति के सचेतन वाहक बनेले. एही से पीढ़ी दर पीढ़ी अपना सामूहिक चेतना संगे चलि आइल जातीय स्मृतियन के खजाना कहाले. पुरखा-पुरनियन का जीवन-संघर्ष के माध्यम रहल ई भष, आदमी का दिल-दिमाग से जरत जातीय-स्वाभिमान के ऊ लौ हऽ, जेकरा अँजोर में ओकर पहिचान लउकेला. हमहन के आदि अन्त आ अस्तित्व से जुड़ल हर सवाल के जबाब ढूंढ़े में भाषा सहायक बनेले.\nअपना जियका-जोगाड़; सुविधा आ जरूरत खातिर, क्रिया-व्यापार, रोजगार, व्यवसाय खातिर एगो भाषा, दोसरा भाषा से स्वतंत्रता आ समानता का आधार पर मिलेले. तब्बे आपुसी मेल-मोहब्बत बढ़ेला आ एक दुसरा के जीवन संस्कृति जाने-समझे के अवसर मिलेला. एक दुसरा के भावना आ विचार के आदर के बिना, कवनो भाषा दुसरा भाषा-भाषियन से रिश्ता ना बना सके. जब कवनो भाषा ‘सत्ता’ शक्ति आ वर्चस्व के सहारा लेके, दुसरा भाषा से मिलेले, त ओघरी ओकर रूप आधिपत्य जमावे वाला होला. अंग्रेजी भाषा के साम्राज्यवाद दोसरा भाषा आ लोकभाषा से जनतांत्रिक सम्बन्ध ना बनवलस. ऊ शुरू से ‘उत्पीड़क’ आ ‘वर्चस्व’ बनावे वाली भाषा रहे, जवन दुसरा भाषा- भाषियन के ओछ, हीन आ गुलाम मान के आपन बर्चस्व कायम कइलस. अपना सुविधा, स्वार्थ खातिर, पद, पइसा रोजिगार, नोकरी खातिर लोग अंग्रेजी के सत्ता कबूल कइलस आ ओकरा गुलामी खतिर मजबूर भइल. अंग्रेज आ ओकर पिठ्ठू अंग्रेजी भाषा के महत्व आ शक्ति के अतना बढ़ा-चढ़ा के परोसलन सऽ, जेसे बुझाव कि संसार के सगरो ज्ञान आ तरक्की के सगरी राह एही भाषा में मिल सकेला. ईहो जाहिर कइल गइल कि दोसर भाषा आ लोक भाषा अशिक्षा, अज्ञान, अन्धकार अपमान का सिवाय अउर कुछ ना दी. बस अंग्रेजिये, पिछड़ापन, अज्ञान, अंधकार, गरीबी दूर कर सकेले. ऊहे आधुनिकता आ विकास का ओर ले जा सकेले, सुख-सुविधा पद-अधिकार, आ सम्मान दिया सकेले. हिन्दुस्तान में, दबाव आ दमन का बूता पर अंग्रेज हमन का भाषाई एकता आ सांस्कृतिक चेतना के छिन्न-भिन्न करे के बहुत कोशिश कइलन सऽ.\nअइसन ना रहे कि अंग्रेजन के साम्राज्यवादी वर्चस्व के चुनौती आ विरोध ना मिलल. दमन अन्याय, जुलुम आ शोषन का खिलाफ हिन्दुस्तान के कूल्हि भाषा मिलि गइली स. कलकत्ता से भारतीय पत्रकारिता के मशाल जरल, जातीय भाषा का जोर पर राष्ट्रीय आंदोलन के शुरूआत भइल आ उत्तर भारत में राष्ट्रीय नवजागरन क शंख बाजल. फेर अपने भाषा के हथियार बना के अंगरेजी सत्ता का अनेति से लड़ल गइल.\n1826 में ‘उदन्त मारतण्ड’ पं॰ युगुल किशेर शुक्ल अउर ‘उचित वक्ता’ (श्री दुर्गा प्रसाद मिश्र) का जरिये एक बेर हिन्दी पत्रकारिता हुंकार भरलस, फेर त पर्चा, पोस्टर, अखबार के जरिया बना के हिन्दुस्तानी भाषा (हिन्दी, उर्दू, मराठी, बंगला, तमिल आदि) अंग्रेजी सत्ता का खिलाफ उठ खड़ा भइली सऽ, सुराज आ स्वतंत्रता खातिर, हिन्दुस्तान बहुभाषा-भाषी रहलो पर एही से एकजुट भइल कि हिन्दुस्तानी भाषा सभन में भईचारा, बहनापा आ एक दुसरा का प्रति समानता के भव रहे. आजादी का बाद अगर अंग्रेजी बनल रहल आ बढ़त रहल त ओकरा पाछा अंग्रेज ना, हमहने के देश के प्रभुत्व संपन्न, साधन-सम्पन्न लोग आ अफसरशही जिम्मेवार रहे. सबके मालूम बा कि जवना हिन्दी के राष्ट्रभाषा बनावे खातिर, ब्रजी, अवधी, मैथिली, आ भोजपुरी, बुन्देलखण्डी, मगही आदि भाषा आपन सबकुछ न्यौछावर कऽ दिहली स, उहो हिन्दी राष्ट्रभाषा ना बनल, अंगरेजी का संगे ओके राजभाषा बनावे के कोसिस जरूर भइल, बाकि आजादो भइला पर अंग्रेजी अउर मजबूत, अउर हावी होत गइल. आजादी के पैंसठ साल बितलो पर लोक सभा में राजभाषा समिति गठित ना हो सकल.\nमातृभाषा क माने खाली माई के भाषा ना हऽ, बलुक जवन जनम का साथे, माई-बाप, सगा-संबंधी, परिवार, टोल-महाल, गाँव आ क्षेत्रीय समाज बोलेला; ओके ‘मातृभाषा’ कहल जाला. मातृभाषा के ऊ परिवेश, जौना में लड़कपन बीतल, जवानी चढ़ल, जवना समाज में हमन के भाव विचार आ सोच के अभिव्यक्ति मिलल, ऊ हमन के जाति-जमात आ पूरा क्षेत्रीय समुदाय के भाषा ए दायरा में आवेला. दोसरा शब्दन में कहल जाव त मातृभष में हमन के एक-एक दुख-सुख, खुशी-उल्लास, चिन्ता, विचार प्रगट भइल, जवना का जरिये सोच क दायरा बढ़ल, जवना में हमहन गवली-बजवलीं, हँसलीं-रोवलीं जा, जवना में प्रेम क उद्गार निकलल, दुख-विपत्ति में जवन एक जुट होके लड़े सिखवलस, ऊ मातृभाषा हऽ.\nएह भाषा से हमन क जनम-करम जुड़ल बा. फिर ई भाषा दीन-हीन आ पिछड़ल कइसे हो सकेले? जरूर कवनो भेदभाव, कवनो साजिश, कवनो राजनीति बा, तबे नऽ कुछ लोग अपना भाषा-वर्चस्व का जोर पर, हमहन का भाषा से नाक-भउँ सिकोरऽता. अब देखीं, जनगणना में यू॰पी॰, बिहार के मूल भोजपुरी-भाषी लोग मातृभाषा का जगहा- हिन्दी, अरबी आ उर्दू लिखवा देता. हिन्दी-उर्दू त समझ में आवऽता बाकिर ‘अरबी’ ? पछिला जनगणना में जनगणना-मंत्रालय के अधिकारियो हैरान रहलन सऽ बाद में विश्लेषण कइला पर, पता चलल कि यू.पी. बिहार के अति पिछड़ल इलाका क ऊ लोग, जेकर मातृ-पितृ भाषा भोजपुरी अवधी बा, उहां ज्यादा संख्या में मदरसा का चलते, धर्म का आधार पर लगभग साठ हजार लोग, मातृभाषा ‘अरबी’ लिखवा दिहल. एह ममिला में कश्मीरे बढ़िया बा, उहां उर्दू राजभाषा बा, बाकिर बहुसंख्यक वर्ग आपन मातृभाषा कश्मीरी लिखवालेला.\nसरकारी फाइलन के आँकड़ा चाहे जवन कहे, पूर्वी यू.पी. आ बिहार के लोग, बलुक बेतिया, चंपारन, झारखण्ड, नेपाल तक भोजपुरी भाषा आ संस्कृति फरत-फुलात बा. दुख एह बात के बा, कि खुद भोजपुरिहा लोगन में अपना भाषा का प्रति गौरव आ स्वाभिमान नइखे. कबीर आदि संतन के भाषा भोजपुरी के आपन सांस्कृतिक विरासत आ विपुल-साहित्य रहला का बादो; अउर मान्यता प्राप्त लोकभषन नियर संविधान के आठवीं अनुसूची में नाँव लिखावे बदे, का-का नइखे करे के पड़त? भोजपुरी क्षेत्र के सांसद आ बड़-बड विद्वान लोग, अपना भाषा के खाली मतलब परले इयाद करेला. ऊ लोग, मातृभाषा त छोड़ीं, राजभाषा हिन्दिये के केतना कदर करेला ?\nसांच आ खरा तथ्य ई बा कि हमहन का देश में, सुराज का बाद, ‘साम्राज्यवादी, वर्चस्व’ के भाषा अंग्रेजी के ‘पावर’ आ उपयोगिता घटला के बजाय, अउर बढ़ि गइल बा. संचार-माध्यम के विस्तार- टेलीविजन, इण्टरनेट, यूट्यूब के आगमन का बाद, समाचार चैनल आ अखबारो के ‘भाषा’-संस्कृति अब बदल रहा बा. अंग्रेजी आजुओ संपर्क, संवाद, शिक्षा, जानकारी, क्रिया-व्यापार, रोजगार, व्यवसाय, कैरियर, तरक्की आ ताकत के ताकतवर भाषा बनल बा. ‘भाषा’ पर सोचे-विचारे वाला लोग खुदे एकरा पाछा छुपल कारन आ रहस-भेद जाने खातिर अंग्रेजिये के पोंछ पकड़ले बा. बड़-बढ़ुवा नेता, अफसर सभे ‘रोमन लिपि’ में लिखल हिन्दी पढ़त-बोलत बा, इहां तक कि हिन्दी के प्रोफेसर-विद्वानों लोग ‘अंगरेजी’ के शान में कसीदा काढ़े में गुरेज नइखे करत. अब खाली अगड़े, पिछड़े, दलित, महादलित, अनुसूचित, परिगणित ना हर वर्ग जाति के लोग अपना छोट-छोट अबोध लड़िकन के ‘मातृभाषा’ का बजाय ‘अग्रेजिए’ सिखावल-पढ़ावल पसंद करत बा. आखिर अंगरेजी से ‘फ्यूचर’ आ ‘कैरियर’ जुड़ल बा। अब अंगरेजी के विरोध संभव नइखे, ना शुद्ध हिन्दी बोले के जिद बा. रोजी रोजगार, काम-धन्धा आ सम्पर्क खातिर कवनो भाषा सीखीं, बोलीं; बाकिर अपना मातृभूमि आ मातृभाषा का दिसाईं आँख मून के अपना के, अउर हीन आ तुच्छ मत बनाईं !\n(भोजपुरी दिशाबोध के पत्रिका ‘पाती’ के सितम्बर 2012 अंक से)


महतारी के दूध बच्चा खाती अमृत होखेला, त स्तनपान करावे में लाज काहें\nसंयुक्त मिश्रा |\nमहतारी के कोख से निकल के दुनिया में आवे वाला हरेक बच्चा खाती ओकरा महतारी के दुख से बढ़के कुछ ना होखेला। महतारी के दूध के "अमृत" अवुरी "वरदान" मानल जाला। विज्ञान अवुरी शास्त्र में महतारी के दूध के महिमा के खूब ज़ोर-शोर से बतावल बा।\nबच्चा जब भूखाईल होखेला त महतारी समय अवुरी जगह के संकोच छोड़े देवेले अवुरी ओकरा के स्तनपान करावेले। इ सामान्य प्रक्रिया होखेला। हजारों साल से असही होखत आवता अवुरी हजारों साल तक असही होई। महतारी अपना संतान के दूध पिआवे से पहिले इ ना देखी कि उ ट्रेन में बिया, कि बस में बिया।\nलेकिन आज समाज के कुछ कथित रक्षक एकरो में रुकावट खाड़ा करे लागल बाड़े। आज बहुत अयीसन महिला बाड़ी जवन कि सार्वजनिक जगह प अपना संतान के स्तनपान करावे में संकोच करेली चाहे उनुका लाज लागेला। एकरा पीछा हमनी के समाज के ढोंग अवुरी गंदा सोच बाटे।\nहमनी के समाज स्तनपान के त बहुत बढ़िया मानेला लेकिन समाज के कुछ कथित रक्षक एकरा में "टर्म एंड कंडिशन" लगावे शुरू क देले बाड़े। लागता कि बच्चा के आहार भी बैंक के लोन बन गईल बा।\nकुछ दिन पहिले एगो मलयालम पत्रिका के शीर्षक प एगो मॉडल के फोटो छपल। फोटो में मॉडल एगो बच्चा के स्तनपान करावत लऊकतारी। फोटो के संगे लिखल रहे - "महतारी केरल से कहतारी - हम स्तनपान करावल चाहतानी, निहारल बंद करी।" लेकिन "समाज के रक्षक" एगो वकील के इ फोटो अश्लील लागल अवुरी तुरंत कोर्ट पहुँच गईले।\nबहुत महिला अवुरी पुरुष ए मामला में वकील के विरोध कईले अवुरी एकरा के बिना मतलब के कहले, लेकिन वकील बाबू कहले कि "फोटो में जवन महिला स्तनपान करावत लऊकतिया ओकर बिआह नईखे भईल।"\nसमाज के रक्षक बनके कोर्ट में अर्जी लगावे वाला वकील बाबू के एतना बात ना बुझाईल कि फोटो में मॉडल के माँग में सेनूर बा, गरदन से मंगलसूत्र लटकल बा, गोदी में बच्चा बा अवुरी उ स्तनपान करावतिया। अयीसना में अश्लीलता कहाँ से आ गईल? असहूँ कवना किताब में लिखल बा कि जदी कुँवार लईकी बच्चा के जन्म दिही त स्तनपान ना कराई?\nहमरा जानकारी में कवनो समाज महतारी के अपना बच्चा के दूध पीआवे से ना रोके। महतारी चाहे शादीशुदा होखे, कुँवार होखे, चाहे विधवा होखे। कुँवार चाहे विधवा महिला के महतारी बनला प विवाद हो सकता, लेकिन महतारी बनला के बाद से संतान के दूध पीआवे से रोकल कानून अपराध के अलावे पाप होखेला।\nलेकिन हमनी के समाज के इहे सच्चाई बा। आज कुछ लोग के स्तनपान करावत महिला के देखे में "आनंद" आवेला त कुछ लोग के इ प्रक्रिया "अश्लील" लागेला। जबकि लगभग सभ लोग एक समय ए प्रक्रिया से होके आगे बढ़ल बा।\nअयीसन काहें? जदी दूध पीआवल अश्लीलता बा त नदी में से नहा के गमछा लपेट के बहरी निकलल कहाँ से मर्यादा बन गईल? जवाब जरूरी नईखे, सोच बदलल जरूरी बा। स्तनपान करावल कतहू से अश्लील नईखे, इ प्राकृतिक प्रक्रिया ह अवुरी एकरा में रुकावट डाले वाला लोग प्रकृति के दोषी बाड़े।\nFirst Update: 29 May, 2018 09:57 PM


Bhojpur Gupteshwar Pandey Nitish Kumar Bihar Assembly Election 2020 nodakm | भोजपुरी में पढ़ें: का पांड़े जी के धोखा दे देले नीतीश जी?– News18 Hindi\nके जानत बा कि गुपतेसर पांड़े जी एमएलसी बनिइये जाइहें, जइसे अबहीं टिकट ना मिलल वइसहीं ओहू घरी कवनो लाफड़ा लाग सकेला.\nLast Updated : October 08, 2020, 18:16 IST\nमंगरू चौरसिया के पान दोकान पs सिपाही बाच्चा जादो से भेंट हो गइल. हमारा के देखले तs बाच्चा जादो कहले, पांव लागीं माट साहेब, आईं पान खायीं. बच्चा जादो बनारस में सिपाही रहन. बाबूजी बेराम रहन एह से देखे खातिर गांवे आइल रहन. बनारस में रहे से पान के सौखिन हो गइल रहन. इसारा से मंगरू के दू जोड़ी पान बनावे के कहले. दोकान से फरके नीम के छांहा में बेंच धइल रहे. दूनो अदमी ओहिजे बइठ गइनी जा. बाच्चा जादो तनी खिसिया के कहले, देखनी माट साहेब, गुपतेसर पांडे संगे नीतीश जी केतना बड़ धोखा कइले. अब बताईं, जब टिकटे ना देवे के रहे तs नीतीश जी पांडे जी के दोसाला ओढ़ा के अपना पाटी में काहे के भरती कइले ? हम कहनी, अइसन बात नइखे, नीतीश जी जब बोलइले बाड़े तो कुछुओ ना कुछुओ जरूर करिहें. ऊ कतना औफिसरन के विधायक, सांसद बना चुकल बाड़े. अब टिकट बंटवारा में सीट गड़बड़ा गइल तs नीतीश का करस. अभी बतकही होते रहे कि किसोरी लाल पहुंच गइले. किसोरी लाल ओहिजे दवाई के दोकान चलावत रहन. किसोरी लाल के राजनीत में बाड़ा मन लागत रहे.\nमाया मिलल न राम\nकिसोरी लाल कहले, दुविधा में दोऊ गये, माया मिली न राम. बिहार के डीजपी रहीं गुपतेसर पांड़े जी के इहे हाल हो गइल. बाड़ा आसरा से उहां के डीजीपी पोस्ट ने इसतीफा देले रहीं कि अबकी बेर तs अलेक्शन में टिकट मिलिए जाई. लेकिन मन के सरधा पूरा ना भइल. जदयू के 115 कंडिडेट के लिस्ट में उनकर नांव नदारत रहे. बक्सर सीट भाजपा के भेंटा गइल. बाल्मीकि नगर लोकसभा उपचुनावो के टिकट ना मिलल. मतलब उनकर चुनाव लड़े के सभ रस्ता बंद हो गइल. टिकट बंटाइला के पहिले पांड़े जी केतना बड़-बड़ बात बोलत रहन. लेकिन जब बेटिकट होखला से करेजा कचोटे लागल तs अब उहां के कहत बानी कि अबकी बेर अलेक्शन ना लड़ब. एह बीच इहो बात कहल जा रहल बा कि जदयू उनका के एमएसली बना के बिधान परिषद में भेजे के भरोसा देले बा.\nअब पांड़े जी एमएलसी बनिहें !\nबच्चा जादो कहले, गुपतेसर पांडे सकल समाज के अदिमी रहन. उनका साथे निमन ना भइल. अब आगा का होई, के जानत बा ? के जानत बा कि उ एमएलसी बनिइये जाइहें, जइसे अबहीं टिकट ना मिलल वइसहीं ओहू घरी कवनो लाफड़ा लाग सकेला. भादो में भूख लागल अ कातिक में कोदो मिली, एह भरोसे के जिही ? जवन देवे के बा तवन अबहीं दs, काल्ह के देखले बा ? 2009 में भाजपा के लोग पांडे जी के धोखा देले, अबकी नीतीश जी. राजद छोड़ के अइले चनरिका जादो, जयबरधन जादो के नीतीश जी टिकट दे दिहले लेकिन पांडे जी खातिर उ नाकुर नुकुर करे लगले. जदयू के पांच सीट भाजपा के कोटा में चल गइल. नीतीश जी, पांडे जी खातिर एक्को सीट ना ले सकत रहन ? बक्सर ना तs कम से कम बरहंपुर सीट तs उ मैनेज करिये सकत रहन. लेकिन लागता कि नीतीशो जी के मन नाहिंए रहे. बरहंपुर सीट मुकेश सहनी के बदले पांडे जी के दिहल जा सकत रहे. एकरा बदले मुकेश सहनी के कवनो दोसर सीट दिहल जा सकत रहे. अइसन तs ना रहे कि मुकेश सहनी बरहंपुर खातिर किरिया खा के एनडीए में आइल रहन. उनका के तs जवन सीट दिहल जाइत उहे लेवे के परित. उ तs गाड़ी छूटत रहे कि टेशन पs पहुंचल रहन. उनका के 11 सीट देके किस्मते चमका देलस लोग. मुकेश सहनी के मलाई मिलल अ पांडे जी मुंह ताकते रह गइले. बाह रे भाजपा अउर नीतीश जी !\nकतना अफसर के नेता बनवले नीतीश\nहम कहनी, देखs बाच्चा अनराज होखे के जरूरत नइखे. नीतीश जी एकरा पहिले कतना आइएएस अउर आइपीएस के विधायक-सांसद बना चुकल बाड़े. 2010 के चुनाव में आइपीएस रहल मनोहर सिंह के मनिहारी से विधायक बनवले रहन. मनोहर जी आइजी रैंक के अफसर रहन. नीतीश जी के सबसे बिसवासी अदमी आरसीपी सिंह जी पहिले आइएएस अफसर रहन. नीतीश जी के कहला पs उ नौकरी से भीआरएस ले के जदयू में शामिल हो गइले. देखs कि आज उ सांसद बाड़े. अइसहीं एनक सिंह आइएएस रहन. नीतीश जी उनका के राजसभा सांसद बनवले. पवन बरमा आइएफएस रहन. उनको के नीतीश जी राजसभा में भेजले. पांडे जी के बिधानसभा चुनाव में भांज ना बइठल तs ई ना कहल जा सकेला कि नीतीश जी धोखा दे देले. नीतीश जी के अगर कुछओ ना करे के रहित तs उ पहिलहीं पांडे जी को भीआरएस लेवे से माना कर दिते.\nभीआरएस तs राज सरकार के मंजूरिये से नू हो सकेला. नीतीश जी जब उनकर भीरएश मंजूर कइले बाड़े तs कवनो रास्ता जरूर निकलिहें. हम कहनी, अच्छा बाच्चा जादो ई बतावs कि अगर नीतीश जी के धोखा देवे के रहित तs पांडे जी के 2009 में फेन नौकरी पs रखिते ? उ तs 2009 में भी भीआरएस लेले रहन. नीतीश जी जब उनका के फेन नौकरी पs बहाल कइले तs केतना सवाल उठल रहे. ओह घरी नीतीश सरकार पs आरोप मढ़ल गइल रहे कि नियम-कैदा तूर के पांडे जी के नौकरी दिहल गइल रहे. लेकिन नीतीश जी एकर तनिको परवाह ना कइले. टिकट ना भेंटाइला से पांडे जी तकलीफ जरूर लागल होई लेकिन उचित इहे बा कि उ अभी धीरज धइले रहस.\nBhojpuri Articles Bhojpuri News bihar assembly elections 2020 Gupteshwar Pandey nitish kumar


अब रामजी तय करसु कि ऊ हनुमान के का करीहें – टटका खबर\nअब रामजी तय करसु कि ऊ हनुमान के का करीहें\nJun 27, 2021 इंडोनेशिया, कोरोना, चिराग पासवान, जम्मू कश्मीर, टीकाकरण, बांगलादेश, भाजपा, मनोज सिन्हा, लोजपा\n(टटका खबर, अतवार, आषाढ़ अन्हरिया तृतिया, 2078 विक्रमी)\nअपना बाबूजी रामविलास पासवान के बनावल लोक जनता पार्टी पर चाचा के कब्जा होखत देखि परेशान चिराग पासवान कहले बाड़न कि अब ई भाजपा के सोचे के बा कि ऊ केकर सहजोग करी. अबहीं ले त ऊ हर मुद्दा पर भाजपा के समर्थन करत आइल बाड़न जबकि कईएक मुद्दन पर नीतीश कुमार मोदी का खिलाफ खड़ा होखत आइल बाड़न. कहलन कि उनुकर गठबन्हन भाजपा से बा राजग से ना, उऩुकर लोजपा आजुओ भाजपा का साथे बा. पिछला विधानसभा चुनावो में ऊ भाजपा का खिलाफ ना लड़ल रहुवे. छह गो जगहा से लड़ल त भाजपा के जता के. कहलन कि ऊ त हनुमान का तरह हमेशा राम के साथ दिहलन अब भाजपा के तय करे के बा कि ऊ केकर साथ दी, चिराग के कि नीतीश के.\nकहलन कि ऊ अबहीं केहू से कुछ नइखन मांगत. जब आपने परिवार पीठ में छूरा घोंप दिहलसि त दोसरा से कवन शिकायत. इहो कहलन कि जब बिहार में चुनाव के बेरा आई तब तय करीहें कि केकरा से गठबन्हन करे के बा. जानेजोग बा कि लालू प्रसाद के गोल राजद का तरफ से उनुका के खुला स्वागत करे के एलान कइल गइल बा.\nकोवि़ड टीकाकरण खातीर केंद्र सरकार के नयका नीति 21 जून लागी भइला का बाद टीका करण के काम धुँआधार चल रहल बा. एह बीचे रोजाना औसतन सत्तर लाख लोग के टीका लगावल गइल बा. देश के हर राज्य में टीका तेजी से बो रहल बा. बाकिर विज्ञापनी मुख्यमंत्रियन में नम्बर वन केजरीवाल के दिल्ली छठवां नंबर पर बा.\nकोरोना वायरस के डेल्टा प्लस वेरिएंट के पचास से अधिका मरीजन का मिलला से चिंतित केन्द्र सरकार तमिलनाडु, गुजरात, आन्ध्रप्रदेश, राजस्थान, कर्नाटक, पंजाब, जम्मू-कश्मीर, अउऱ हरियाणा सरकारन से डेल्टा प्लस वेरिएंट के रोकथाम ला उचित उपाय करे के कहले बिया.\nपिछला लोक सभा चुनाव में गाजीपुर के जनता मनोज सिन्हा के ना चुन के एगो माफिया के चुने के गलती कइले रहलें. पता ना ओह लोग के एकर पछतावा होखत बा कि ना. बाकिर जम्मू-कश्मीर के उप राज्यपाल बनवला का बाद डवना तरह मनोज सिन्हा ओहिजा के राजनीतिक माहौल सुधारे के कोशिश कइले बाड़न ऊ सराहो जोग बा. उनुकरे कोशिश का चलते बियफे का दिने पीएम मोदी का साथे कश्मीरी नेता लोग के बइठक बढ़िया से हो पावल. एह बिठक में सभका के आपन बात कहो के आजादी रहुवे आ बइठक सफल मानल जा रहल बा. अपना कार्यकाल में मनोज सिन्हा सभका से सहज भाव से मिलल बतियावत बाड़ें आ कवनो अइसन बयान नइखन देसु जवना से माहौल खराब होखे. एही चलते विरोधी नेतो उनुका खिलाफ बयानबाजी नइखन करत आ कड़वाहट कन हो रहल बा.\nभाजपा काल्हु शनीचर का दिने आपन असम आ मणिपुर के प्रदेश अध्यक्ष बदल दिहलसि. असम में भबेश कालिया के आ मणिपुर में शारदा देवी के प्रदेश अध्यक्ष बनावल गइल बा.\nसुप्रीम कोर्ट के मुख्य न्यायाधीश न्यायमूर्ति रमना केन्द्रीय सूचना मंत्री रविशंकर प्रसाद के चिट्ठी भेज के कहले बाड़न कि देश के ग्रामीण आ जनजाति इलाकन में संचार सुविधा में जरुरी सुधार करसु. एह इलाकन के नेटवर्क मजबूत कइला के जरुरत बा. लिखले बाड़न कि एहसे न्यायायिक अदालतन के काम तेजी से हो पाई.\nबांगला देश में कोवि़ड के बढ़त पसार देखत काल्हु सोमार से सात दिन के कड़ा लॉकडाउन करे के एलान कइल गइल बा.\nइँडोनेशिया में चीन के बनल कोविड टीका लगवला का बाद से बहुते डाक्टरन के मौत हो गइल बा आ कोविड के पसार तेज हो गइल बा. बियफे का दिने ओहिजा 20 हजार नया कोरोना मरीज मिलल बाड़ें.\nइटावा जिला पंचायत अध्यक्ष के पद सपा निर्विरोध जीतलसि


हँ हम दस गो भोजपुरी फिलिम ठुकरइनी आ ओकर साफ वजहो बा हमरा लगे – कहलन विनय आनंद – Anjoria\nहँ हम दस गो भोजपुरी फिलिम ठुकरइनी आ ओकर साफ वजहो बा हमरा लगे – कहलन विनय आनंद\nपिछला दिने विनय आनंद सोझ बात बतियावत कहलन कि ऊ तय कर लिहले बाड़न कि अब वइसने फिलिम करिहन जवना के निर्माता निर्देशक फिलिम बनावे के बेंवत राखत होखसु. शौकिया तौर पर फिलिम बनावे आइल निर्माता लोग का साथे काम ना करीहें. एही ले हाल में ऊ नाहियो त दस गो फिलिम के आफर नकार दिहलन. एह फिलिमन के कहानियो कमजोर रहुवे आ निरमाता निर्देशको. एह लोग के फिलिम बनावे के चाहत कम रहल आ फिलिमगिरी करे के अधिका.\nकहलन कि भोजपुरी सिनेमा कवनो एक हीरो, कवनो एक डिस्ट्रीब्यूटर भा कवनो एक फाइनेंसर के मोहताज नइखे. जवना दिने ओवरसीज मार्केट खुल जाई तवना दिन से सिनेमा भोजपुरीओ एगो बड़हन सिनेमा इंडस्ट्री में गिनाए लागी. भोजपुरीओ फिलिम १०० करोड़ के बिज़नस करे लगीहें सँ. अगर हैदराबाद आ तमिल के फिलिम एतना बिजनेस कर सकेली सँ त भोजपुरीओ फिलिम कर सकीहें. कुछुओ नामुमकिन ना होखे. जहिया से कंप्यूतराइज्ड टिकट कटे लागी भोजपुरी फिलिम देखावे वाला थिएटरन के त ओही दिन से बिहार आ यूपी में बिजनेस बढ़े लागी. कहलन कि समय आ गइल बा कि मौजूदा रावणन का हाथ से तलवार छीन के राम के खोजीं सँ आ तलवार उनका हाथ में दे दीं सँ. तब सिनेमा भोजपुरी इंडस्ट्री भारत का साथही पूरा दुनिया में आपन अलग पहिचान बनावे में सफल हो जाई”


महामहिमन के शिकायत बा कि लोग बोल कइसे लेत बा – टटका खबर\nSep 3, 2021 आजादी, खबर, न्यायपालिका, सचाई\nलोकतंत्र के मर्यादा होखेला कि तंत्र लोक का अधीन होखे बाकिर सचाई इहे बा कि तंत्र भरपूर कोशिश में रहेला कि लोक ओकरा अधीन होखे.\nअपना देश के न्यायपालिका अपना के सबले ऊपर मानेला. ओकरा पर कवनो बंधन केहू ना डाल सके आ हालात अइसन हो गइल बा कि अब न्यायो के बंधन नइखे रहि गइल न्यायपालिका पर. न्यायमूर्ति लोग अपना मरजी से अपना पसंदीदा लोग के जज बहाल करे के आजादी पता ना संविधान के कवना धारा से ले लिहले बा. प्रतिबद्ध न्यायपालिका के पैरवीकार रहल कांग्रेस अपना कार्यकाल में एह भस्मासुर के खड़ा करा दिहलसि आ अब ई भस्मासुर सभका माथ पर हाथ रखे ला बेचैन हो गइल बा.\nअब नया बखेड़ा शुरु कइल जा रहल बा जनता के सचाई जाने का नाम पर. कहल जा रहल बा कि अभिव्यक्ति के आजादी से बड़हन होला सही खबर जाने के आजादी. आ एह मुहिम में सभे अपना अपना स्वार्थ से सहजोग करे में लागल बा. सरकार चाहत बिया कि उहे खबर सामने आवे जवन ओकरा मनमाफिक होखे. मीडिया चाहत बिया कि पहिले का तरह खबरन पर ओकरे कब्जा रहो आ उहे खबर सामने आवे जइसन ऊ चाहत बिया. सोशल मीडिया पत्तलकारिता के सभले बड़ दुश्मन बन गइल बावे. ओकरा चलते मुख्य मीडिया के मनमानी नइखे चलि पावत. न्यायपालिका के शिकायत बा कि सोशल मीडिया न्यायपालिको के नइखे छोड़त आ जजो आ जजी का खिलाफ जम के टीका टिप्पणी होखत बा.\nमुख्य न्यायाधीश न्यायमूर्ति महामहिम एन वी रमना के शिकायत बा कि कवनो ऐरा-गैरा (उनकर शब्द ना ह, बाकिर भावना इहे बा) यू ट्यूब पर आपन चैनल खोल लेत बा आ ओकरा जवन मन करत बा तवना के ऊ प्रसारित कइल शुरु कर देत बा. बिना ओकरा सचाई के पता लगवले भा कवनो मर्यादा के पालन कइले. एह चैनलन पर देखावल जा रहल हर खबर सांप्रदायिक पुट लिहले होखत बा. इहां ले कि एह चैनलन पर न्यायपालिका आ जजो लोग का खिलाफ बकवास कइल जा रहल बा.\nआजादी का बाद से इतिहास के तोड़मोड़ के हिन्दू विरोधी हालात बना दीहल गइल रहुवे आ अब जब हिन्दू आपन बाति कहे के आजादी इस्तेमाल करे लागल बाड़ें त सभका शिकायत होखे लागल बा.\nबड़का वकीलन के शिकायत बा कि अब ऊ फोने पर जमानत नइखन दिलवा पावत काहें कि जज अब पहिले का तरह आजाद नइखन. उनुको सोशल मीडिया के डर बा.\nसे जान जाईं कि देर सबेर ई हिन्दू विरोधी गठजोड़ सफल होखे जा रहल बा काहें कि सुप्रीम कोर्ट में जमायते उलेमा ए हिन्द अरजी लगवले बावे कि सोशल मीडिया जमात के बदनाम करे में लागल बा आ ओकरा पर रोक लगावल जाव. पत्तलकारो इहे चाहत बाड़ें, सरकारो के मनसा इहे बा. आ जे रोगिया के भावे से बैदा फरमावे वाला अंदाज में न्यायपालिको गरम लोहा पर हथौड़ा मारे का तइयारी में बा.\nबाकिर हमनी के जाने के बा कि सगरी हथौड़ा देर सबेर हमनिए का मूड़ी पर गिरे के बा.


एक महीना भितरे तिसरका बेर बढ़ली गंगा – टटका खबर\nएक महीना भितरे तिसरका बेर बढ़ली गंगा\nपिछला एक महीना का बीच गंगा नदी तिसरका बेर उफना गइल बाड़ी जवना से बक्सर में मल्लह चकिया आ चौसा के गंगा पंप नहरो पर पड़ल बा. एह बाढ़ से ठोरा नदी के किनारे बसल मल्लहचकिया के अलावे करहंसी आ छोटका नुआंव पंचायत के बहुते गाँव बेहाल हो गइल बाड़ी सँ. मझरिया, उमरपुर आ अजुर्नपुर वगैरह गाँवो पर बाढ़ के कहर के अनेसा बनल बा. गंगा पंप कैनाल के मोटर बंद कर दिहल गइल बा जवना चलते सिंचाई बंद हो गंइल बा. गंगा अबहियों बढ़ल जात बाड़ी.\nआरा के बड़हरा में पिछला चौबीस घंटा में पानी अठाईस सेंटीमीटर चढ़ल बा त बलिया में बीस सेंटीमीटर. एह बीच वाणसागर से सोन नदी में अउरी पानी छोड़ल गइल बा जवना से हालात अउरी बिगड़े के अनेसा बन गइल बा. भोजपुर के बड़हरा, शाहपुर आ सदर प्रखंड में बाढ़ के हालत गंभीर बा. बिहिया, उदवंतनगर आ कोईलवर प्रखंड के दर्जनों गांव बाढ़ में घेराइल बाड़ें.\nबलिया में अतवार का दिने गोपालनगर दूबे छपरा रिंग बन्धा टूट गइल जवना से पानी दुबे छपरा, गोपाल नगर आ उदई छपरा में पसर गइल बा. करीब दस हजार लोग एहसे प्रभावित भइल बा.\nमझौंवा में श्रीनगर आ चौबे छपरा में कटान होखत बा. बघौंच के बंधुचक पासवान बस्ती में बाढ़ के पानी घुस गइल बा.\nदोकटी के जगदीशपुर आ सतीघाट भुसौला कमकर बस्ती में कटान का चलते दर्जनो घर नदी का पानी में बिला गइल बाड़ी सँ.\nTags: आरा, बक्सर, बलिया, बाढ़


सोनिया के भोज में ना गइलें बाकिर मोदी के भोज में शामिल हो सकेलें नीतीश कुमार – टटका खबर\nMay 26, 2017 नरेन्द्र मोदी, नीतीश कुमार, भोज, मारीशस के प्रधानमंत्री, सोनिया गोँधी\nनयी दिल्ली हवाई अड्डा प आजु 26 मई 2017 का दिने मारीशस के प्रधानमंत्री प्रविन्द कुमार जगनाथ के स्वागत करत भारत के गृहमंत्री राजनाथ सिंह\nमारीशस के प्रधानमंत्री के सम्मान में काल्हु शनिचर का दिने दीहल जाए वाला पीएम मोदी के भोज में बिहार के मुख्यमंत्री नीतीश कुमार के शामिल होखे के उमेद बा. जबकि आजु जुम्मा का दिने सोनिया गोँधी के दीहल भोज में शामिल होखे से मना क दिहले रहलन नीतीश कुमार.\nहालांकि हो सकेला कि मुख्यमंत्री नीतीश कुमार सरकारी काम के बोझ का चलते आजु दिल्ली ना आ सकलें. दोसरे सोनिया के भोज में महज राजनीती साधे के कोशिश होखे वाला रहल. उनुकर कोशिश बा कि भाजपा का खिलाफ वाली सगरी गोल के एगो महागठबन्हन बना के अपना बेटा राहुल ला राजनीतिक संभावना बना सकसु. अलग बाति बा कि सोनिया के दीहल भोज का बादो कवनो काम जोग एलान सामने नइखे आइल. पहिला मुद्दा बा कि राष्ट्रपति चुनाव में कवनो अइसन उमीदवार खोजल जा सको जे भाजपा के चुनौती दे सको. बाकिर एह फजीहता काम ला केहू आपन नाम दीहल नइखे चाहत.\nअब काल्हु के भोज का बाद होखे वाला पीएम नरेंद्र मोदी आ सीएम नीतीश कुमार के मुलाकात का बाद कुछ नया शगूफा उठ जाव त अचरज ना. बाकि नीतीश अइसन कमजोर खिलाड़ी ना हउवन. एक बेर आडवाणी का बात में फँस के ऊ मोदी के खिलाफ हो गइलें आ ओकरा बाद जवन कुछ भइल तवन नीतीश के असली लक्ष्य बेधे के कोशिश के कमजोर क दिहलसि आ ऊ ई एकदमे ना चहीहें कि कुछ अउर गलत चाल चल देसु आ हमेशा ला आपन संभावना खतम करा देसु.\nशनिचर वाला भोज राजनीतिक कम, सरकारी अधिका बा. आ मारीशस के पीएम के सम्मान में दीहल जा रहल बा. बिहार के बहुते लोग मारीशस में जा बसल बा आ बिहार के सीएम होखे का नाते नीतीश एह मौका प गैर हाजिर होखल ना चहीहें.


टटका खबर, अतवार, 24 दिसम्बर 2017 – टटका खबर\nMusic Hosting – Listen Audio Files –\nचार गो प्रदेशन के पाँच गो विधानसभा सीटन प करावल गइल उपचुनाव में भाजपा के तीन सीट प जीत मिलल बा. पश्चिम बंगाल के सबांग विधानभा सीट प तृणमूल कांग्रेस आ तमिलनाडु के आरके नगर सीट प स्व. जयललिला के राजनीतिक वारिस होखे के दावा करे वाला टीटीके दिनाकरण जीतल बाड़ें. यूपी के सिकन्दरा सीट अउर अरुणांचल प्रदेश के पक्के कसांग आ लिकाबाली सीटन प भाजपा के जीत भइल बा. आरके नगर सीट प भाजपा के जमानत जब्त हो गइल बा. जबकि पश्चिम बंगाल के सबांग सीट जवन पहिले कांग्रेस का लगे रहल बाकिर अबकी ऊ चउथा जगहा प गिर गइल बिया. भाजपा आपन शानदार प्रदर्शन करत ओहिजा तिसरका जगहा प आइल बिया.\nआल इण्डिया मुस्लिम परसनल लॉ बोर्ड के कहना बा कि तीन तलाक के खिलाफ कवनो कानून बनावल शरीयत का खिलाफ होखी काहें कि तीन तलाक मुसलमानन के मजहबी अधिकार ह आ एह प कवनो तरह के पाबन्दी इस्लाम का खिलाफ होखी. जान जाईं कि केन्द्र सरकार तीन तलाक का खिलाफ एगो कानून संसद से पास करावे जा रहल बिया.\nदिल्ली हाई कोर्ट आजु सेशन कोर्ट के दू गो जजन के निलम्बित क दिहलसि. एह लोग प भठियरपन के आरोप बा. दूनू जने दिल्ली के द्वारका कोर्ट में आपन फैसला सुनावल रहलें. एक जने प दोसरा का पइसा से विदेश घूमे के त दुसरकु प घूस माँगे के दोष लगावल गइल बा.\nमिले मियाँ के माँड़ ना आ बिरयानी के फरमाइश वाला कहाउत साँच करत यूपी सरकार करीब साढ़े चार सौ से अधिका विशेषज्ञन के बहाली करे में सफल ना हो सकल. सरकार कहले रहुवे कि डाक्टर लोग आपन दाम बतावसु सरकार ओतना दे के उनुका के बहाल क ली. एह लॉलीपॉप का बावजूद मुश्किल से डेढ़ सौ डाक्टर आपन भाव बतवलन. बेसी लोग अढ़ाई लाख से तीन लाख रुपिया महीना मँगले रहुवे जवन देख के सरकार हाथ खड़ा क दिहलसि. कहलसि कि एक लाख बीस हजार रुपिया से अधिका ना दीहल जाई. मानक का हिसाब से काम देखाई लोग तबे ओह से अधिका दीहल जाई. मानक एह तरह के बनावल गइल बा जवन पूरा होखल संभव ना होखे. ई सभ देखत मुश्किल से तीस चालीस डाक्टरन के बहाली हो पाई.\nबंगला देश के ढाका में होखत सैफ अंडर-15 फुटबाल टूर्नामेंट के फाइनल में बांग्लादेश भारत के लइकियन के टीम के एक गोल से हरा के खिताब जीत लिहलसि.\nहिमाचल प्रदेश में भाजपा के शानदार जीत दिआवे वाला धूमल अपने सीट हार गइलन जवना का बाद मजबूरी में भाजपा ओहिजा के मुख्यमंत्री बनावे ला पांच बेर के विधायक रहल आ जमीनी जुड़ाव राखे वाला जयराम ठाकुर के चुन लिहलसि. जयराम ठाकुर हिमाचल प्रदेश के 13वाँ मुख्यमंत्री होंखीहें.\nरउरा आजु के टटका खबर के प्रसाऱण कइसन लागल से बतावल मत भुलाएम. एह बारे में आपन सुझाव एडीटर एट टटकाखबर डॉटकॉम प ईमेल से भेजीं.\nभूल सुधार : पहिला कोशिश में कुछ गलती हो गइल बा जवना ला माफ करब सभे. मुस्लिम परसनल लॉ बोर्ड का जगहा मुस्लिम लीग कहा गइल बा आ दिनाकरण का बदले प्रभाकरण.\nTags: जयराम ठाकुर, टटका खबर, हिमाचल प्रदेश


निरमल गाँव – भोजपुरी साहित्य सरिता\nआज बुधना गाँव बड़ दिन लउटल बा। नयका कुरता पायजामा आ लाल गमछा ओढ के जइसहीं बस से उतरल, आपन भयाद लोग के देख के मुँह बिचकावत कहलस- ई का? हमनी के गँऊवा में सफाई अभियान ना चलऽता का? बोलते-बोलते आगे बढत रहे कि गोबरे पर गोर पर गईल ।हे भगवान! एहीसे त हम गँऊवा से भाग गईनी।माई बेराम ना रहित तऽ हम अइबो ना करऽतीं।चलऽ, पहिले गंगा जी चलऽ।नहा-धो के घरे जाइब।\nअबकी सब संघतिया के बुधना के वेबहार ठीक ना लागल।बाकिर बड़ दिन बाद संघतिया के अइला के खुशी रहे एही से कवनो कुछ बोलत ना रहे। गंगा जी में डुबकिया मार के जइसही बुधना उपराईल, ओकरा गोरवा मे रसरी फँसल जइसन लागल।हाथ डाल के देखलस तऽ पुरान – धुरान कपड़ा रहे। फेर ओकर भाषण चालू हो गईल- ऐ भाई लोग! हमरा त गंगो जी में गंदगी से भेंट हो गईल। तू लोगन ईयार! का…. का…..करऽतारऽ लोग। दुनिया सफाई अभियान में लागल बा आ हमार गाँव तऽ ई अभियनवा के बिगाड़े के ठान लेले बा। चलऽ लोग काल्ह से हमनीयो के ई अभियान में जुट के अपना गाँव के नाम रोशन कइल जाव।\nदुसरका दिने भोरहीं बुधना के सब संघतिया ओकरा दुआर पर पहुंच गईलन । बाकिर बुधना तऽ माथ पर पट्टी बाँध के आईल आ कहे लागल- ई गंदगी से हम एकेदिन में बेराम हो गईनी। सिर फाटऽता हमार। आज हमरा से तऽ कुछो ना होई।अगर तहरा लोग के मन करे तऽ कवनो कोना से सफाई अभियान शुरू करऽ लोग।हमरा जइसहीं आराम बुझाई हम आ जाइब।\nगाँव में सफाई अभियान शुरू हो गईल।लइका बूढ आ जवान सब सफाई में जुट गईलन। बस स्टैंड से सफाई अभियान शुरू भइल त मंगरू के घर तक आधा टोला एकेदिन में साफ हो गईल।सांझी बेरा बुधना गंगा किनारे पहुंचल जहाँ गाँव के सभ मनई सफाई के बाद नहाये पहुंचल रहलन। नहा धोके सब लोग जब चौराहा पर मउनी बाबा के मठ पर इकट्ठा भइलन त बुधना शहर के सफाई के तरह तरह के बखान शुरू कइलस- उहां लोग एने- ओने ना थुकेला। कवनो चीज एने ओने ना बीगेला। बिना साबुन से हाथ धोके ना खायेला। घर में सबकोई ना घुसेला, बस आगे वाला कोठरी बहरियन खातिर होला। ऊ आपन धुन में बखान करत रहे आ कय लोग त थकान से ओहीजे घुलट गईलन त कुछ लोग धीरे से घिसक गईलन।बस ओकर छै-सात गो संघतिया बाचल रहलन जे कान में ठेपी लगाके ओकर परबचन सुनत रहलन। फेर काल्ह खातिर सफाई के जगह तय भइल आ सबलोग घरे गईलन। भोर में धीरे धीरे लोग फेर इकट्ठा होखे लगलन। आज कुछ म्उगी भी घुघुटा डाल के ठार रहली। भुनेसर तिवारी आवते तमतमा गईलन- का? का होता ई सब? हई मेहरारू लोग के केऽ बोलइलस हऽ। का गाँव के मरद सब के हाथ गोर में ताकत नईखे बाचल का? जे औरतियनो के बोला लियाइल बाड़ऽलोग।\nसगरी जवार में सबसे बड़ बुधना के दादी रहली।उहे तनी घुंघट सरकावत आगे अइली-” ना ए बबुआ! हमनीयो के तऽ आखिर अब ई समय खालिये हो जाइला।हमनी के जादा कुछ ना, तनी मनी रउरा लोग के सहायता करब । जदि भारी लागी त हमनी के घरे लउट जाइब। रहे दीं हमनियो के आ रउरे लोग नु बानी कवनो दोसर लोग तऽ नइखे इहां।”\nबुधना के दादी के बात भुनेसर तिवारी काट ना सकलन तऽ कहलन- ठीक बा।ठीक बा। बाकिर जादा धूप चढ जाई त रउरा लोग लउट जाइब।\nदादी सिर भर हिला के सहमत भऽ गईली।\nएतना सब भ गईल बाकिर बुधना के पता न रहे। नितेशवा कहलस- जाऽ! आ अबहीं तक बुधना भइया त अइलन ना! जाईं का? बोला ले आईं ?”हॅ” भुनेसर तिवारी कहलन।नितेशवा आ पिरतेशवा दुनो अइसन दउड़ के भगलन सन जइसे कोई पुलिस के भरती दौड़ होत बा। बुधना भइया ऽऽऽऽऽ!बुधना भइया ऽऽऽऽऽ!\nपिछलके दिन जइसन माथ पर पट्टी बाँध के फेर बुधना निकलल।आ उहे कहलस जे पहिलका दिन कहले रहे।\nपांच दिन अइसहीं बीत गईल।गाँव चकचका गईल।सफाई में गंदगी अइसन फेंकाइल कि खोजला से भी गंदा ना भेटाई। ओही में कचरा फेंके आ गंगा जी के सफाई खातिर घाट के ऊपर बाल्टी में कपड़ा फींच के बालू पर पानी फेंके के तय भइल। पूजा के फूल पतई लगहीं किनारे में गाड़े के जगह तय भइल।कुल मिला के सचहूं सफाई अभियान भइल जे कतहूं अब ले ना सुनाइल रहे।\nएने दिनभर बुधना बीमार रहे आ सांझ होते ठीक हो जाय। एतना दिन में डुमरी गाँव चकचका गईल। बुधना के दादी सब बुझ गईली आ ओकर राज खुलला पर परिनामो उनका आँखी के सोझा घुमे लागल।ई राज सामशंकर चाचा के दुनो बेटवा नितेशवा आ पिरतेशवा पहिलके दिन जान गईल रहलन सन। रोजे भोर में ओकरा बोलावे आव सन त खुसूर-फुसूर करऽ सन ।काहे कि ऊ दुनो दुपहरिया में जब सब लोग आराम करे त बुधना के पिछुआड़ी तरफ से आके झांक के देखऽ सन कि बुधना कान में फोन लगइले बा आ हँस हँस के केकरो से बतियावत बा। सबदिन इहे होय। जब सब कोई आराम करे तब दुनो फन्टूस कान लगा के ओकरा पिछुआरी बइठ जाय आ बुधना के परपंच पर हँसे।पहिलके दिन बुधना के दादी भाँप गईली कि कोई बुधना के टोह लेता। ऊ बुधना के कहली- आ कब ले तोर कापार बाथा होई? नइखे छुटत तऽ इहां से चल जा। जाके ओहीजे इलाज कराव। जेकरा के सफाई के गेयान बँटले बाड़े ओकर तनिको फिकिर बा? एकोदिन तोहार हाथ-गोर हिलल बा?\nबुधना कहलस- छोड़ऽ ना दादी! ई गँवार लोग का बुझी।\nदादी के आँख से लोर गिरे लागल- बड़ी दुःखी भइली। अपने खून के अइसन छली रूप देख के मन थोर हो गईल। बड़ी समझवली पर ऊ कहां से ई सब बुझऽता।ओकरा पर त शहर के हवा लाग गईल रहे जहां जादा काम देखावे वाला होला। ऊ का बुझी गाँव के । आ ओहपर से ई छहत्तरबाजी ! हे भगवान! ई का कइनी! जेकरा के शहर भेजल गईल बढ़िया बने खातिर ऊ तऽ बढिया ना बनलन बाकिर बनावटी हो गईलन।\nछठा दिन बुधना चल गईल बाकिर ओकर चर्चा खूब होखे। जे गाँव के एतना साफ- सुंदर रूप देखे ओह घड़ी बुधना के चर्चा जरूर होय।\nजब-जब बुधना के चर्चा होय ओकर दादी बेचैन हो जास। मन करे कि सबके कह देस- ऊ छहत्तरी बा। गवाह चाहीं तऽ नितेशवा पिरतेशवा के बोला के पूछऽलोग। बाकिर पोता के बेइज्जती के बात सोच के चुप हो जास।\nएकदिन हनहना के तीन चार गो गाड़ी बुधना के दरवाजा लागल। ओह गड़ियन में से जे लोग निकलल ओकरा संगे बुधना भी रहे। ऊ लोग पूरा गाँव घुमलस ।\nफेर एगो चेक निकाल के देलस आ कहलस – ए सफाई अभियान के हेड के बा? पइसा केकरा नावे दियाई? अभी बुधना लपलपा के आगे आवते रहलस कि ओकर दादी ओकरा के खींच लेहली आ कहली – भुनेसर तिवारी के नाव से। ईहां के हमरा गाँव के बड़ बानी आ सब काम के अगुआ भी।एही से इनके नाव चेक कटी।बाकिर ई पइसा खरच कइसे होई ई सब बिचार सब गाँव मिल जुल के करीहें। नितेशवा पिरतेशवा बुधना के तरफ देख के अइसन जोर से ताली मरलन सन कि जइसे ओकरा के चटाक-चटाक मारतारन सन। ऊ सब के पीछे सब लोग जोर-जोर से ताली बजा के भुनेसर तिवारी के आपन नेता मान लेहलन।चेक देत समय आफिसर लोग एगो कागज देहलन जे निर्मल गाँव के प्रमाण पत्र रहे आ संगही एगो लिस्ट दिहलन जवना में सफाई के जरूरत के सामान खरीदे के नाम दिहल रहे। फेर ऊ सब लोग लऊट गईलन बाकिर बुधना ओह रात रूक गईल। रात में ऊ आपन दादी के गोर पर गिर गईल आ कहलस – हमरा के माफ कर दीं।हमरा से बड़ गलती भइल बा। बाकिर हम आज राउर कसम खाके कहतानी आज से हम सचहूं के काम करब। ई गलती हम सुधारे के चाहतबानी। दादी कहली- ईहे हमरा चाही। आज लागता कि तू हमार बुधन हउवऽ। जबे आँख खुले तबे भोर।आज हम बहुत खुश बानी।जा सुते जा। भोरे जाये के बा। बुधना सुते चल गईल।\nदादी मनही मन खूब खुश भइली काहे कि आज गाँव के साथे-साथे बुधना के मन के कचरा के भी निपटान हो गईल। आज हमार गाँव साचहूँ निरमल गाँव हो गईल कहते दादी गावे लगली- “ठारी गंगा जी में टीकवा झलकेला, पहिरेली गंगा झलऽके गजमती हो आपना गंगा के मनइबे दिनवा राती हो।।”


(बुध 21 सितम्बर)\nपंजाब में 12 दिन के एगो नवजात लड़िका के हृदय के छह घंटा ले सर्जरी कर के डाक्टर ओकरा के नया जीवन दिहले.\nवित्त मंत्रालय से प्रधानमंत्री के भेजल चिट्ठी में कहल गइल रहे कि अगर तबके केंद्रीय वित्त मंत्री अपना ‘रुख पर अड़ जइतन’ त 2008 में स्पेक्ट्रम के नीलामी हो सकत रहुवे बाकिर चिद्मबर अइसन ना कइले. एह खुलासा का बाद चिदंबरम सवालन का घेरा में आ गइल बाड़े.\nशहर में रोजाना बत्तीस रुपिया आ देहात में छब्बीस रुपिया से बेसी कमाये वाला के योजना आयोग गरीबी रेखा का उपर मानत आपन हलफनामा अदालत में पेश कइले बा जवना का बाद से एह पर खूब विरोध हो रहल बा. भाजपा एकरा के गरीबन के अपमान बतवले बिया.\nभाजपा नेता अरुण कहले कि नेता लोग के अटल बिहारी वाजपेयी से प्रेरणा लेबे के चाहीं आ ओही तरह से जनता से जुड़े के चाहीं. कहलन कि नेता के चुनाव वंशवाद से ना बलुक प्रतिभा आ काबिलियत से होखे के चाहीं.\nमप्र सरकार सिक्किम के भूकम्प पीड़ितन ला5करोड़ रुपिया के सहायता के एलान कइलसि.\nआडवाणी यात्रा पर निकलीहें बाकिर प्रधानमंत्री पद के उम्मीदवारी पर आपन दावा छोड़के. काल्हु संघ प्रमुख मोहन भागवत से भेंट कइला का बाद आडवाणी कहलन कि ऊ अगिला चुनाव में प्रधानमंत्री के उम्मीदवार ना रहीहें. उनुका रथ यात्रा के संघ से आशीर्वाद मिल गइल बा.\nदिल्ली पुलिस में 4568 सिपाही बहाल कइल गइल. अब दिल्ली में सुरक्षा बल के जवानन के संख्या बढ़के 83,700 हो गइल बा.\nसिक्किम में अतवार के भूकंप से मरेवालन के गिनिती 68 हो गइल, राहत कार्य अबहीं जारी बा.\nदिल्ली मेट्रो मार्ग पर हवाई अड्डा का नियरा दू गो टिसन बनावल जाई.\nमनीष तिवारी अपना कहला के लिखित माफी माँग लिहले. एकरा बाद अन्ना हजारे एह प्रसंग के बंद कर देबे के कहले बाड़न.\nझारखण्ड के एगो अदालत जूता कम्पनी श्रीलेदर के मालिक आशीष डे के हत्या का मामिला में बुध का दिने तीन गो दोषियन के उमिर कैद के सजा सुनवलसि.\nबाबा रामदेव के कहना बा कि देश के दू फीसदी आबादी में आवे वाला बुद्धिजीवि आ पूँजीपति देश के कबाड़ा कर के राखि दिहले बाड़े.\nचिदम्बरम कहले बाड़न कि नक्सली भले आपन हथियार मत छोड़सु बाकिर बात करे से पहिले हिंसा त बन्द करसु.\nप्रधानमंत्री न्यूयॉर्क रवाना भइले जहवाँ ऊ मंदी, आतंकवाद पर खास कर के चर्चा करीहे.\nसर्वोच्च न्यायालय वरिष्ठ अधिवक्ता राजू रामचंद्रन के पाकिस्तानी आतंकवादी अजमल आमिर कसाब के बचाव करे खातिर एमिकस क्यूरे नियुक्त कइले बा.\nनेपाल के उपप्रधानमंत्री ओहिजा के संसद में कहले कि ऊ प्रार्थना करीहें कि अगिला भूकंप अमेरिका आ दोसरा पश्चिमी देशन में आवे. एह बयान का बाद सभे सन्न रह गइल बा.\nपाकिस्तान में भठियरपन विरोधी आंदोलन शुरू करे के तइयारी करत एगो शिष्टमंडल बुध का दिने अन्ना हजारे से उनुका गांव रालेगण सिद्धि में भेंट कर के सलाह मशविरा कइलसि.\nअमेरिका कहले बा कि अफगानिस्तान में हमला कर के पाकिस्तान भागे वाला आतंकियन के ओहिजा पनाह ना लेबे दिहल जाई.\nलीबियाके राष्ट्रीय अंतरिम परिषद के कहना बा कि विद्रोही लीबिया में मुअम्मार गद्दाफी के समर्थकों के गढ़ पर काबिज हो गइल बाड़े.\nपाकिस्तान में अपना बच्चा के पोलियो खुराक पिलावे से मना कइला पर दू जने के गिरफ्तार कर लिहल गइल.\nअमेरिकी राष्ट्रपति बराक ओबामा दुनिया के उभरत लोकतांत्रिक देशन से भारत का तरहा पारदर्शी बने के कहले बाड़न. कहलन कि भारत के गाँवो के आवाज अब सूचना प्रौद्योगिकी के नयका तकनीक का सहारे उपर ले सुनल जा वजल बा.\nअगर माँग आ आपूर्ति के अंतर कम ना भइल त अगिला पाँचसाला योजना में देश में घरेलू स्रोत से मिले वाला कोयला से 20 करोड़ टन से बेसी के कमी रह सकेला.\nकेन्द्र सरकार कहलसि कि प्याज निर्यात रोके के फैसला घबराहट में ना लिहल गइल रहे. ऊ त घरेलू उपभोक्ता के हित में लिहल गइल रहे.\nबुध का दिने शेयर बाजार में गिरावट रहल आ सेंसेक्स 34 अंक नीचे गिर के बंद भइल.\nवास्तविक जिनिगी में दूरी बढ़ गइला का बादो अभिनेता रणबीर कपूर आ अभिनेत्री दीपिका पादुकोण फिल्मकार करन जौहर के नईकी फिल्म ‘ये जवानी है दीवानी’ में परदा पर एक दोसरा से रोमांस करत लउकीहें.\nचैम्पियंस लीग क्वालीफायर राउण्ड का बाद समरसेट, नाइट राइडर्स आ त्रिनिदाद अउर टोबैगो टीम मुख्य दौड़ में आ गइली सँ.\nभारतीय क्रिकेट टीम के कप्तान रहल सौरव गांगुली के कहना बा कि चयनकरेवाला सीनियर खिलाड़ियन के संन्यास लेबे ला मजबूर मत करसु.\nभारतीय क्रिकेट कंट्रोल बोर्ड अपना अंडर-19 टीम के कप्तान अंकित बावने के टीम से बाहर कर दिहलसि काहे कि उनुकर उमिर बेसी हो गइल बा.\nजापान ओपन बैडमिंटन में भारतीय महिला बैडमिंटन खिलाड़ी सायना नेहवाल, ज्वाला गुट्टा-वी.दीजू के मिश्रित युगल जोड़ी, गुट्टा-अश्विनी पोनप्पा की युगल जोड़ी, अजय जयराम आ पारुपल्ली कश्यप दुसरका दौर में आ गइले.


औलाद के प्रदर्शन पहली जुलाई से – Anjoria\nनिरहुआ इंटरटेनमेंट के नयका प्रस्तुति “औलाद” में निरहुआ ब्रदर्स दिनेश लाल यादव निरहुआ आ प्रवेश लाल यादव, एक बार फेर धमाल मचावे जा रहल बाड़े. घर परिवार का कहानी पर बनल एह संपूर्ण मनोरंजन वाली फिल्म में दर्शक अपना अगल बगल के समाज के कहानी देखीहें. औलाद में दस गो सुमधुर गाना शामिल बा.\nयंग स्टार प्रवेश लाल के जोड़ी एहू फिल्म में शुभी शर्मा का साथही बनावल गइल बा. एह जोड़ी के धमाल चलनी के चालल दुलहा में दर्शक बहुत पसन्द कइले रहले.\nफिल्म पूरा देश में पहली जुलाई के रिलीज होखे जा रहल बा.\nनिर्माता निरहुआ इंटरटेनमेंट\nनिर्देशक असलम शेख\nसंगीत राजेश रजनीश\nकहानी के के सिंह\nगीत विनय बिहारी, प्यारे लाल यादव कविजी, श्याम देहाती\nकलाकार दिनेश लाल यादव, प्रवेश लाल यादव, पाखी हेगडे, शुभी शर्मा, अवधेश मिश्रा, मनोज टाईगर, गोपाल राय, संजय पाण्डेय, एयाज खान, संतोष श्रीवास्तव, अनिल यादव, तेज सिंह, हीरा यादव, ए के राज, पूनम पाण्डेय, भोला पाण्डेय, रत्नेश वर्णवाल, किरण यादव वगैरह


भोजपुरी में पढ़ें: कोरोना के कारन बिगड़ल अब गांव के हालत coronavirus now affecting villages of india read in bhojpuri\nकोरोना के कारन बिगड़ल अब गांव के हालत\nइ महमारी बहुत कुछ बतावत बा. जईसे कि बहुत दिन से कहल जात रहल ह कि गाँव बदल गईल. अब पहिले जईसन ना ह| इ जुमला ‘आधी हकीकत, आधा फ़साना’ जईसन ह. कईसे ह, इ हम आप के बतावत बानी.\nLast Updated: May 8, 2021, 4:25 PM IST\nइ बात से केहू इनकार ना करी की बहुत मामला में गाँव बदल गईल बा. लेकिन बहुत कुछ आज भी ओयिसने ह जईसन कि 20-30 साल पहिले रहे. बदलाव क बात करीं त कह सकीलां की जगह-जगह दारू क ठेका खुल गईल बा. कुकुरमुत्ता मतीन अंगरेजी सिखावे वाला स्कूल खुल गईल बाड़ें सो. एतने नाहीं, लोगन के काम धाम से पईसा मिले लागल ह त खाना-पानी पहिले से नीमन होखे लागल बा. मेहनत कम हो गईल बा. हर- बैल से लेके दवरी/ओसवनी तक क काम मशीन से होत बा. कोन-डाण तक क काम मशीन क देत हिय. बहुत जगह त निराई-गुणाई तक का काम मशीन से होत बा. अब मनई के आराम मिल गईल ह.\nपढ़ाई-लिखाई करे वाला लाईको मेहनत-पसीना से ऊपर उठ गयल बाड़न सो. खेलकूद क तरीका बदलल बा. शारीर से बलशाली लउके के चाही, लईका येह पर जोर दिहले बाड़न सो. इ फिलिम से आईल बदलाव ह. बलशाली बने खातिन अखाड़ा/कुश्ती त लोग पहिलहूँ लड़त रहलन लेकिन देखावे वाला काम ना रहे. आज सिनेमा से देखे-देखावे वाला मामला बढ़ गयल ह.\nअईसन बदलाव बहुत भयल ह जवन देखल चाहब त दिखाई दे जाई. घर पक्का बनत ह. माटी-गारा से नाहीं, सिलमिट मिला के. चुना पोत के लोग चमका देत बा. गाँव में कच्चा रस्ता ना रह गयल बा. कहीं इंटा, त कहीं सिलमिट क पक्का रास्ता बन गयल बा. इ कुल काम मनरेगा अयिले की बात ढेर भईल ह. एतरे का बदलाव त एतना भईल ह कि गाँव के पहिचानल मुश्किल ह.\nअब आप इ देखीं की महमारी बतावत बा की का ना बदलल ह. पढ़ाई बिला गईल ह. लोग आज पहिले से ढेर मूढ़ हो गयल हवें. अस्पताल त कहीं-कहीं खुलल ह लेकिन ओकरा में डक्टर कम्पोटर की जगह गाय-गोरु रहत/घूमत हवें सो. अब जब बेमारी फयीलल हिय त सबके समझ आवत ह की कुल त बनत बा, बस अस्पताल क कहीं कुछ ना देखात बा.\nमहमारी शुरू भाईले से पहिले क बात आप के बतायीं त उहो कवनो बहुत ठीक ना रहे. जईसे की मधुमेह आउर गठिया जईसन बेमारी त घर-घर में घुस गईल हिय. चालीस पार कईल बहुत लोग मिली जेकरी शारीर में मिठास बढ़ गईल बा आउर उ परशान बा. गठिया त पूछी मत. पहिले गाँव में दुई-चार लोग रहें जेके गठिया, सलमबाई, हाथीपाँव जईसन बेमारी रहे. मधुमेह क रोगी त खोजले केहू ना भेटाय. आज इ बेमारी घर-घर में हो गईल बा. आप सब त जानीलां की मधुमेह शारीर के खोखला क देले आउर धीरे-धीरे शारीर क अंग-अंग गला देले. अयिसना में जे महमारी की चपेट में आ जात ह ओकरा के कुल सुविधा रखे वाला शहर क अस्पताल त बचायी ना पावत हवें सो, गाँव-जवार में का होई. उहाँ त लोग असहाय होके भागत-परात हवें लेकिन कुछ हो ना पावत ह.\nयेह आपदा में गाँव क असल हालत पता चालत हिय. जिला, तहसील, बलाक आउर गांव सभा क पड़ताल करब त हकीकत समझ आई. महमारी की पहिली लहर में केहुके कुछ ना जरुरत परल. खासकर गाँव-देहात में ओकर असर कम रहे. त ना केहू अस्पताल/डॉक्टर खोजल आउर ना ही ओकर कहीं चर्चा भईल. कहीं छुट-पुट कुछ भयिबो कईल त सरकार दबा-छुपा के निकाल ले गईल. लेकिन दूसर लहर गाँव ले पहुँच गईल हिय. उहाँ क हाल इ बा की अस्पताल में न ऑक्सिजन जईसन कवनो चीज बा आउर नाहीं मरीज के बचावे खातिन जीवन रक्षक प्रणाली बा. सब भगवन भरोसे चलत बा. डक्टर लोगन की पास अपना बचाव खातिन कुछ ना ह. उ लोग आपन जान खतरा में डाल के लागल बाड़न जा.\nसवाल इ ह कि बेमारी में अईसन बुरा हाल काहें होत बा? एकर जवाब खोजल कठिन ना ह. एसे कि कुछ साल से गाँव-देहात में कईगो बेमारी फयीलल हिय. आउर ओकर उपचार लोगबाग जईसे-तईसे करावत हवें. जेकरी पास तनी पईसा आउर रसूख बा उ बढ़िया जगह जात बा आउर जेकरी पास इकुल ना बा उ जीवन से लड़त बा. एक-अस्पताल से दूसरी अस्पताल भागत-परात बा. अईसन हालत में बच जाय त भगवाने बाड़ें.\nआबादी, बढ़ल, बेमारी बढ़ल लेकिन अस्पताल ना बनल. जिला से लेके ग्रामपंचायत तक ले आप आंकड़ा निकाल के देख लेयीं. दुई-तीन लाख की आबादी पर एगो-दुगो प्राथमिक स्वास्थ्यकेन्द्र मिली. लेकिन उहाँ क हाल इ बा की खांसी-बुखार छोड़ के बाकी कवनो इलाज भईल मुश्किल है. सरकार गर्भवती महिला के खाए खातिन राशन त देत बा, लेकिन ओकरा इलाज खातिन डॉक्टर नदारत बा. अब उ खाय के का करी जब लईका की जनम की समय कुछ ऊपर-नीचे हो जाय त ओकर मदद करे खातिन कवनो अस्पताल ना मिली.\nगाँव जवार में अस्पताल नदारत बा. अब जब बड़हर बेमारी आईल हिय त सब तरफ हाहाकार मचल बा. टीवी से लेके जनता तक, पक्ष से लेके विपक्ष तक एक दूसरे क नाम लेके अपना के साफ़-पाक देखावे में लागल बड़न जा. लेकिन आप इ देखीं की जमीनी स्तर पर येह बीमारी से निपटे खातिन कवन व्यवस्था भईल बा. सामान्य दिन में जहाँ बोखारो क इलाज ना हो पावेला उहाँ अचानक से ऑक्सिजन खोजब त कहाँ से मिली. जेवन अस्पताल में काम करे वाला कवनो दवाई ना बचे देवेलन उहाँ आप जाके कहब की कोरोना का दवाई चाही त कहाँ से मिली. कहीं-कहीं खबर सुनात हिय की अस्पताल क डक्टर आउर कम्पोटर मिल के दवाई बहरे बेचत हवें सो त इ कवनो नयी बात ना ह. छोटे स्तर पर इ व्यवस्था में बहुत बुरी तरह घुन लाग गयल हवें सो. अब आप ओकरा के सही मानी चाहे गलत, लेकिन खोजब त अस्पताल की नाँव पर आपके खंडहर ढेर मिली. काहें की ऊपर से नीचे ले सब केहू अपना बेचत-खात बा.\nदुनिया भर में जवन देश येह समय में अपना के ठीक क पावत हवें सो उहाँ मूलभूत सुविधा क चीज पहिले से ह. अपनी देश क हालत येह मामले में सबसे नीचे ह. आबादी क अनुसार त कुछ ना ह. अयिसना में जब देश आउर प्रदेश का राजधानी में बिस्तर, ऑक्सिजन आउर जीवन रक्षक सुविधा ना ह त जिला, तहसील, बलाक आउर गाँव क हालत का होई, एकर अनुमान लगा सकिलां.


वसंत कहीं नइखे भुलाइल – Anjoria\nमार्च 19, 2011 निबंध, भोजपुरी, वसंत\nजाड़ा आहिस्ता से मौसम के गाल चूमलसि त मौसम का रग में गर्मी दउड़ि गइल…. लोग कहल वसंत आ गइल. फगुआ आ गइल. आ आजु साँचहू के फगुआ ह.\nबाकिर कहवाँ… काल्हु सँझिया एगो पड़ोसिन बतवली कि सड़कन पर रौनक नइखे. उनकर भूअर आँखिन में बईठल विषाद साफे झलकत रहुवे. …वसंत आइल, त गइल कहवाँ ?\nअधरतिया में एगो पड़ोसी का पिंजरा में कैद कोयल देर ले चिचियात रहल शायद वसंत के आवाज लगावत रहुवे.\nसाँचहू ऊ त भुला गइल बा, सीमेंट अउर कंकरीट का जंगल में. अब प्रकृति के रंगो बदले लागल बा. लोग त अउरी तेजी से बदलल लागल बा.\nहेमंत के पियराइल पात एक एक कर के झरत चलल बा, जीर्ण वसन विहाय प्रकृति नया परिधान धारण करत बिया, ऊ ललछर नान्ह मुन्ह किसलय अउर ऊ चिकल रेशमी कोंपल जइसे हमार आपन पोता पोती.\nआ अब छोट छोट पियर फूलन के बहार बा. हवा के एगो शैतान झोंका ओकनी के छेड़ जात बा, सरसों के पातर कमर हजार हजार बल खा गइल, लाजवंती तन्वंगी छुईमुई हो चलल, वसंती छवि सबका आंखि के अंजन बन गइल. सोझा एगो सोनहुला द्वीप जगमगात बा, सोना का ताल में लहरिया टेढ़ थिरकत बिया. सगरी के सगरी पलाश वन दहक उठल बा. एगो मशाल जुलूस जइसन ई पलाश वन. झारखंड में बीतावल बचपन में जवन मील – मील लमहर पलाश वन देखले रहनी से आंखिन का सोझा थिरक उठल.\nफूलन के मौसम, मतलब कि रातदिन अगरु, धूप, गंध चर्चित प्रार्थना के मौसम. शायद अइसने मौसम में विदुर के घर कृष्ण आइल होखीहें. ई दृष्टि कहवाँ से आवे ? ई दृष्टि… ई संवेदनशीलता जवना से कि हमनी के हर छन पर्व बन जाव आ सगरी जीवन एगो उत्सव, एगो समारोह हो जाव. प्रतिकूल आ कठिन हालातो में जीवन के एह उत्सव धर्मिता के निस्तेज ना होखे दिहले शायद असली पुरुषार्थ ह. जब हमनी का हंसीले त ऊ हंसी वास्तव में परमात्मा के मिलल प्रसन्नता के हमनी का ओर से एगो सादर स्वीकृति होले. विख्यात जैन मुनि प्रसन्न सागर एक दिन बाते बात में कहले रहीं कि “हम केवल कृतज्ञ होना सीख सकें तो हमें किसी प्रार्थना या उपासना की आवश्यकता नहीं होगी. कृतज्ञता स्वयं में सर्वोत्तम प्रार्थना और उपासना है.” बाकिर आजु मानव समुदाय त्रस्त बा. खुद ओकरा भीतर अभाव ,लोकैषणा अउरी एक अदद चुपड़ी वासना के अनवरत होलिका दहन हो रहल बा आ ओहमें इंसान के ईमानदारी, निष्ठा, आस्था, श्रद्धा, स्वाभिमान के प्रह्लाद रोजबरोज भस्म होत जा रहल बा. नृसिंह के प्रकट होखे में त अबहीं देरी बा, के बा जे एह होलिका दहन से आदमी का भीतर के प्रह्लाद के बचा लीहि ? त्राण बाहर खोजल अपने में अगो नादानी होला. त्राण त अपन भीतर बा ओकरे के टेरे के पड़ी. एह टेरला आ हेरला में अपने में एक टेर हो जाए के पड़ी, हेरते-हरत हेरा जाये के पड़ी.\nदरअसल ई वसंत त कंदर्प के सखा ह, ई होली के पर्व अपने में मदनोत्सव ह. महाशिव की समाधि भंग करे जब काम गइले रहुवे त ओकर सखा वसंत ओकरा साथही रहे. बाकिर शिव के तीसरा नेत्र से बचा ना पावल. भगवान शंकर के कोपो विधाता के एह नटखट बेटा खातिर वरदान हो गइल. ऊ अनंग अशरीरी होके अउरी व्यापक हो गइल. अइसनके में कामस्तवन के गुनगुनाहट सुनाई पड़त बा ….\nविधाता के ई निहायत नटखट साबित भइल. सबसे पहिले ई विधाते के अपना पंच साधक के निशाना बनवलसि फेर का रहे ब्रह्मा अपने जामल सरस्वती पर आसक्त हो गइले. धर्म के देवता यम आ सहोदरा यमी परस्पर कामगत आकर्षण से दग्ध कर दिहलसि ई मीन केतु. अतने ना क्यूपिड का रूप में ई यूनानी पुराण में कवन अनर्थ ना करा दिहलसि.\nकन्हैयालाल माणिकलाल मुंशी कहले कि “अधोगत काम विधाता और यम जैसे अनर्थ कराता है, बलात्कार और हत्याएं करवाता है और कामोन्नयन संस्कृति को राधा-कृष्ण उमा-महेश, कालिदास , टैगोर और गेटे आदि देता है. होली के रंग में सराबोर लथपथ अबीर गुलाल के बादलों में विजेता के डैनों पर उड़ते हुए मन को जब यह हल्की हल्की आंच देता है तो पोर पोर अनिर्वचनीय आनंद का आतिथेय होता है.”\n… आ तब कहल जाला कि वसंत हेरा गइल बा. वसंत पूरा मादकता का साथ लहकत रहेला. ई सगरी बाति बतावत बा कि वसंत बा, एहिजे कहीं बा, हमरा भीतर बा, हम सबनी का भीतर बा. बस तनी दुबक गइल बा आ हमनी के हमारी आंखिन से अलोप हो गइल बा. अगर हमनी का अपना भीतर एह वसंत के खोजीं त ओकरा के देखते कह उठब जा- हँ, इहे ह वसन्त जवना के हम आ आप ना जाने कब से खोजत रहीं हा. वसंत कहीं नइखे भुलाइल. अबहियो उहे रौनक बा मैडम पड़ोसिन! … अधरतिया के कोयल के कूक? ऊ त वसंत में कैद रहला के पीड़ा ह.\nमूल हिंदी से अनुवादित\nOne thought on “वसंत कहीं नइखे भुलाइल”\nमार्च 19, 2011 को 2:30 अपराह्न पर


पवन सिंह का संगे ठुमका लगावत राखी त्रिपाठी – Anjoria\nअप्रैल 9, 2010 राखी त्रिपाठी\nजौनपुर के रहे वाली राखी त्रिपाठी खुशकिस्मत निकलली कि उनुका अपना पहिलके फिल्म में पवन सिंह का साथे ठुमका लगावे के मौका मिल गइल. घर परिवार में केहू के फिल्मी दुनिया से कवनो संबंध ना रहे बाकिर राखी त्रिपाठी के ग्लैमर के चकाचौंध मुंबई खींच ले आइल. कालेज में पढ़ते घरी कई गो डांस प्रोग्राम देबे वाली राखी नृत्य के प्रशिक्षन लिहली आ किस्मत आजमावे दिल्ली चल अइली. ओहिजा माडलिंग से शुरुआत कइली आ फेर मुंबई चहुँप गइली.\nसंजोग निमन रहे कि उनका कमे समय में कई गो बढ़िया मौका मिल गइल. कुछेक धारावाहिकन में काम कइली आ माडलिंगो से जुड़ाव बनवले रखली. एही बीच प्यार बिना चैन कहाँ रे फिल्म खातिर आफर मिलल. कहल गइल कि पवन सिंह का साथे एगो गाना करे के बा. पहिले त विश्वासे ना भइल. बुझाव ना कि का करस. फेर जब गाना सुनावल गइल, सिचुएशन बतावल गइल त काम सकार लिहली. ओह गाना का बारे में बतावत कहली कि गाना कालेज में पवन सिंह के एन्ट्री पर बा. राखी के किरदार एगो बहुते घमण्डी लड़की के बा. गाना पवन सिहं के अलबम के एगो हिट गाना ह.\nपवन का साथे काम कर के राखी बहुते उत्साहित बाड़ी. कहली कि पवन जतने बढ़िया गायक आ कलाकार हउवन ओतने बढ़िया इंसानो हउवन. कबो ई अहसास ना होखे दिहलन कि ऊ एगो सुपर स्टार हउवन आ हम एगो नया लड़की. गाना अतना बढ़िया से फिल्मावल गइल बा कि दर्शक ओकरा के बहुते पसन्द करीहें. अपना बारे में बतावत कहली कि अगर माडलिंग आ अदाकारी ना करती त क्लासिकल डांसर बनती. अमिताभ बच्चन उनकर सदा बहार हीरो हउवें आ सलमान खान का साथे काम करे के सपना रखले बाड़ी.


मुस्लिम-इण्डिया बनाम हिन्दू-पाकिस्तान : बतंगड़ – 95 – Anjoria\nमुस्लिम-इण्डिया बनाम हिन्दू-पाकिस्तान : बतंगड़ – 95\nAugust 4, 2018 Editor बतकुच्चन, सतमेझरा 0\nजस-जस दिन नियराइल जात बा तस-तस राजनीति के रंग अउरो सियाह होखल जात बा. एक बाति त सभके मानही के पड़ी कि आवे वाला लोकसभा चुनाव देशो खातिर आ एहिजा के बिखराइल हिन्दुवनो खातिर जिए-मरे के लड़ाई बने वाला बा. चार बाँस चउबीस गज अंगुल अष्ट प्रमाण, एते प सुलतान है मत चूको चौहान. बाकिर सुलतान के मारे खातिर अचूक निशाना होखल जरुरी बा. आँख पर पट्टी बन्हाइल बा. भरमावे के भरपूर कोशिश कइल जा रहल बा. केहू एक तरफ दलितन के उकसावत बा आ दोसरा तरफ उहे चाण्डाल चौकड़ी सवर्णन के भड़कावत बा. मकसद एके बा कि केहू तरह एह देश के हिन्दू समाज अपने में लड़-कट मरे आ देश में गजवा-ए-हिन्द के स्थापना क लीहल जाव. एह गिरोह के भरपूर कोशिश बा कि देश मुस्लिम इण्डिया बने त बनि जाव बाकिर हिन्दूवन का हाथ से सत्ता छीनल बहुते जरुरी बा.\nअब लागत बा कि खुद अपना के इस्लामी संस्कार माने वाला होखे के बात कहे वाला नेहरु बहुते सोचि-समुझ के देश के सेकूलर बनवा दिहलन. लड़ के लिया है पाकिस्तान हँस के लेंगे हिन्दुस्तान के योजना पर काम करे खातिर मजहबी आधार पर देश के बँटवारा भइला का बावजूद भारत के हिन्दू देश ना बने दीहल गइल. सर्वे भवन्तु सुखिन सर्वे सन्तु निरामया, सबका साथ सबका विकास के बाति करे माने वाला समाज के ओकरे भलमनसहत ओकर काल बन गइल. आ ई बीमारी आजु ले बरकरार बा. देश के एगो बड़हन समाज के बहुते बड़हन हिस्सा कबो भाजपा के साथ ना दिहलसि, ना दिही बाकिर अपना के भल साबित करे का फेर में हिन्दू समाज अपने विनाश करे में लागल बा.\nविदेश मंत्रालय एगो जोड़ा के गलत आधार पर पासपोर्ट बनवावल आसान करे ला तीन दिन ला पासपोर्ट के नियमे-कानून बदल दिहलसि आ काम निकलला का बाद फेरू पुरनका नियम लागू क दिहलसि. आ विदेश मंत्री अपना मंत्रालय के एह बेजा हरकत पर कवनो सफाई दिहला का जगहा अपने के शिकार बनवा के सहानुभूति बटोरे में लाग गइली. उनुका एकरो कवनो होश ना रहल कि उनुकर साथ देबे ला उतरल लोग कबो भाजपा के कवनो काम के सरहले नइखे. उनुका त बस आपन गोटी सेट करवावे के रहुवे कि अगर बिलाई का भागे सिकहर टूटे त अगिला पीएम बने में उनुको नाम पर विचार क लीहल जाव. भुला गइली कि क्लब-160 वाला लोग पिछलको चुनाव में इहे सपना देखले रहुवे. सुषमा त सुसुम ना रहि के खवल गइली बाकिर अउरिओ लोग मौजूद बा जे अपना के सिमसिमाह बना के रखले बा, का जाने, के जानत बा.\nआ दोसरो तरफ अइसनका लोग के कमी नइखे जे अपना के कबो जनेऊधारी हिन्दू बतावे ला, त कबो मुस्लिम जमात में जा के अपने ना अपना पूरा गोले के मुसलमानन के गोल साबित करे ला किरिया खाए लागेला.\nऊ त शशि थरुर का मुँह में घी शक्कर पड़े जे अपना के असली हिन्दू साबित करत एह मुस्लिम गोल होखे के दावा करे वालन के जड़ में मट्ठा डाले के काम क दिहलन. अब रउरा एकरा के अमित शाह के रणनीतिक चतुराई मानीं भा मत मानीं, हम त इहे कहब कि भाजपा आपन कई गो ट्रॉजन घोड़ा दुश्मन का शिविर में पँहुचा दिहले बिया. ना त हर बेर एन मौका पर कांग्रेसी खेमा से कवनो ना कवनो अइसन बयान कइसे आ जाला जवन भाजपा खातिर रामवाण बनि जाला. आ अबकी बेर शशि थरुर अइसन बयान दे मरले बाड़न जवना के गूंज बहुते दिन ले सुनाई देबे वाला बा. भा इहो हो सकेला कि अपना मेहरारु के खुदकुशी करे ला उकसावे का मामिला में जमानत पर चलत शशि थरुर मोदी सरकार के खुश करे ला अइसन काम क दिहलें कि सरकार ओह मौत के मामिला के ओही तरह अचार डाल देव जइसे वाड्रा के जमीन घोटाला भुला गइल बिया, भा जइसे ओह लुंगी परिवार के बचावे खातिर सरकारी अधिकारी खुल के ओकरा के फायदा चहुँपावे में लागल बाड़ें.\nआ हम त इहे कहब कि ऊ लोग आपन खेल खेले हमनी का आपन खेल जारी राखल जाव. जबले मोदी हमनी से कइल सगरी वादा पूरा नइखन कर देत तबले उनुका के झोरा उठा के हिमालय ओर जाए से रोक के राखल जाव. अब एहला दस बरीस लागो भा पचीस बरीस, जवन वादा कइले बाड़ऽ तवना के पूरा द तबे जान छोड़ब जा.


रवि किशन संगे अंजना के ठुमका – Anjoria\nसिनेमा भोजपुरी के गरम लिट्टी कहाए वाली अभिनेत्री अंजना भोजपुरी फिलिमन के सदाबहार सुपर स्टार रवि किशन संगे उनका फिलिम “कट्टा तनल दुपट्टा पर” खातिर जम के ठुमका लगवली. एह फिलिम में रवि किशन, पवन सिंह आ शुभी शर्मा मुख्य भूमिका में बावे लोग अंजना सिंह बतौर मेहमान कलाकार एह फिलिम में एगो खास गाना कइले बाड़ी. पिछला दिने एही गाना के फिल्मांकन मुंबई में कइल गइल. गाना में अंजना सिंह के साथे खुद रवि किशनो रहलें.\nजाने जोग बा कि दू साल पहिले अंजना सिंह अपना फिलिमी कैरियर के शुरुवात रविए किशन संगे फिलिम “फौलाद” से कइले रही. एकरा बाद उनुका रविकिशन संगे काम करे के मौका ना मिलल रहे. हालांकि एगो फिलिम “कईसन पियवा के चरित्तर बा” में रवि किशन मुख्य भूमिका में रहलें बाकिर अंजना सिंह मनोज पाण्डेय संगे टैग रहली.\nअंजना सिंह के कहना बा कि जइसही एह गाना के ऑफर आइल आ पता लागल कि एहमें रविकिशनो रहीहें त तुरते हँ कर दिहले रही.


जीवन से नत्थी बा कई गो बात – Anjoria\nMay 4, 2012 भोजपुरी, लस्टम पस्टम\nहमनी के जीवन में कई गो बात नत्थी बा जेहपर हमनी के आपन कवनो हक नईखे. जइसे आपन पड़ोसी, आपन माई बाप आ आपन नांव. ई बस हो जाला एकर चुनाव ना कइल जा सके. लेकिन आज के दुनिया में पहिलका दू गो बात त आपके अधिकार में नइखे लेकिन नांव पर अब हक बा. भदेस नांव बा त दन दे बदल द. अखबारन में त नांव बदले के एगो कालमे खुल गइल बा. लेकिन एहु में एगो बड़ा आश्चर्यजनक बात बा कि नांव बदले वाला 98 प्रतिशत लोग मर्द ह मेहरारू नांव बदलबे ना करऽ सन. एह में हमनी के नेता लोग भी पीछे नइखे.उनकर नांव मशहूर हो गइल बा त लोग आपन नांव नइखे बदलत आ ई गोस्सा शहरन पर उतारऽता. अब देखऽ बम्बई के नांव मुम्बई हो गइल आ मद्रास चेन्नई हो गइल, बंगलोर पर तो रोज विवाद होला कि बंगलूर ह कि बंगलुरू. बंगाल बंगहो हो गइल. अब देखऽ कि बंगाल के बाहर बंगाली डाक्टर बंगो डाक्टर हो जहिंए सन आ बंगाली रसगुल्ला बंगो रसगुल्ला कहाये लागी आ बंगाल के जादू बंगो जादू हो जाई. अब कोलकाता जा त नया हरानी. ममता दीदी जब रेलमंत्री भइली त इहवां के मय मेटो रेल के स्टेशनन कं नांव बदल दिहली. अब नांव हो गई उभम कुमार आ मास्टर दग् वगैरह-वगैरह..एक इओर लोग दनादन नांव बदलऽता दोसरका इयोर केहू के नांवे नइखे मिलत कि नाती पोता के का नांव दी. अरे दू चार के टेलीफोन डायरेक्टरी मंगवा लेते त बात बनि जाइत. कई बेर ढेर प्रचारित नाँवो के बडहन प्राबलम हो जाला. अभी अण्णा के नांव चलल बा. कई गो मेहरारू अपना बेटन के नांव अण्णा ध दिहले बाड़ी. अब आगे जा के कवनो लड़िकी अण्णा से कइसे बियाह करी ?\nकाहे कि अण्णा के माने होला भइया. – ज्योति


टटका खबर, बुध 31 जनवरी 2018 के सबेरे ले – टटका खबर\nJan 31, 2018 कुशीनगर, चंपारण, टीबी मरीज, राजद, लालू प्रसाद\nराष्ट्रीय जनता दल के बोलतुआ रहल डॉ अशोक सिन्हा मंगल का दिने लालू प्रसाद यादव के बेटा आ नेता विपक्ष के काम करे का तरीका पर नाराजगी जतावत पार्टी से इस्तीफा दे दिहलन आ कहलन कि तेजस्वी जइसन नौसिखिउन का नीचे काम कइल राजद के बड़का नेता लोग के मंजूर नइखे.\nबॉलीवुड के सुपर स्टार शाहरुख खान के एगो फार्म हाउस के बेनामी बतावत इन्कम टैक्स विभाग ओकरा के जब्त क लिहले बिया. कंपनी के कहना बा कि ओकरा सवालन के जवाब ना मिलला का बाद ई कार्रवाई भइल बा आ अब 90 दिन का भीतर एकर जवाब दे सकीहें शाहरुख खान.\nजमीन ना मिलला का चलते बिहार सरकार जल विद्युत निगम के तीन गो परियोजना बंद करे के फैसला लिहले बिया. पश्चिम चंपारण जिला के कटनैया, सुपौल के निर्मली आ अररिया के बथनाहा में एह परियोजनन के तय कइल रहुवे.\nबिहार सरकार राष्ट्रीय राजमार्गन पर हादसा में पड़ल लोग का एक फोन पर एंबुलेंस सुविधा देबे के इन्तजाम करी. एह ट्रॉमा एंबुलेंसन में उनसठ तरह के दवाई आ मरहम पट्टी के सामान मौजूद रहल करी. साथही राष्ट्रीय उच्चपथन का किनारे करीब पाँच दर्जन जगहन पर स्वास्थ्य केन्द्र बनाई जहवाँ हादसा पीड़ित मरीजन के इलाज होखल करी.\nबिहार से टीबी के बीमारी खतम करे का मकसद ला बिहार सरकार कवनो कोर कसर बाकी नइखे छोड़े वाली. टीबी के मरीजन के फोकट में दवाई दिहला का साथही बढ़िया खुराक खातिर पाँच सौ रुपिया हर महीना दीहल जाई. टीबी कै इताज करे वाला निजी डॉक्टरो लोग के हर मरीज देखला खातिर एक सौ रुपिया के भुगतान दीहल जाई.\nयूपी सरकार का तरफ से एलान भइल बा कि अब सेना आ केन्द्रीय सुरक्षा बल के शहीद जवानन का आश्रितन के अनुकंपा का आधार पर सरकारी नौकरी दीहल जाई.\nमंगल का साँझे पश्चिम चंपारण जिला के कुख्यात लकड़ी तस्कर शेख मुस्तफा के कुछ बदमाश सहोदरा इलाका के परसौनी गांव में गोली मारके हत्या कर दिहले.\nकुशीनगर के पटहेरवा के थानेदार के लाइन हाजिर करा दीहल गइल बा काहें कि ऊ अपना जिलाधिकारी का खिलाफ जनरल डायरी में तस्करा दर्ज कइले रहलें.\nकुशीनगर के कसया इलाका में मंगल का साँझे भइल सड़क हादसा में कार से जात दू लोग के मौत हो गइल.\nपश्चिम चंपारण जिला के नगर इलाका में पिछला दिने भइल दी लाख रुपिया लूट वाला तूटेरा के गिरफ्तार कर लिहले बिया पुलिस.


काजल निषाद पर हमला – Anjoria\nटीवी अभिनेत्री आ गोरखपुर ग्रामीण से कांग्रेस प्रत्याशी काजल निषाद पर शनिचर का दिने हमला होखला के खबर से पूरा इलाका में सनसनी पसर गइल. काजल अपना पर भइल एह हमला के दोष बसपा प्रत्याशी रामभुआल निषाद पर लगवली आ रामभूआल के गिरफ्तारी के माँग करत सड़के पर धरना दे के बइठ गइली. तीन घंटा ले उनुका सड़क जाम का चलते गोरखपुर बनारस मार्ग पर कई किलोमीटर लमहर जाम लाग गइल बा आ पूरा प्रशासनिक अमला जुट गइल.\nजानकार सगरी घटना के दोषी प्रशासन के बतावत बाड़े जे एके चौराहा, महाबीर छपरा चौराहा, पर चार गो प्रत्याशियन के सभा करे के अनुमति दे दिहलसि. बेलीपार के महाबीर छपरा चौराहा का लगे काजल निषाद आ रामभुआल निषाद के समर्थकन का बीच जम के मारपीट भइल आ दुनु फरीक एक दोसरा पर हमला करे के आरोप लगावत केस दर्ज करवले बाड़े. एह घटना से पहिले बाकी दू गो प्रत्याशी आपन सभा कर के लवट चुकल रहले आ रामभुआल निषाद के सभा चलत रहुवे. तले साँझ पौने छह बजे काजल निषाद अपना समर्थकन का साथे सभा करे चहुँप गइली. उनुकर सभा शुरू भइल त कुछ लोग रामभूआल का सभा से निकल के काजल का सभा में आवे लगले. एहपर पहिले त कहासुनी भइल बाकिर बाद में मारपीट होखे लागल. देखते देखत महाबीर छपरा चौराहा जंग के मैदान बन गइल आ कई जने घवाहिल हो गइलन. एह घटना का बाद रामभूआल अपना समर्थकन का साथे निकल गइलन बाकिर काजल अपना समर्थकन के ले के ककराखोर गांव का नियरा सड़क जाम कर दिहली. बाद में प्रशासन उनुका के समझा बुझा के जाम खतम करवलसि.


अजय देवगन के बढ़िया से धोखा दे दिहली रिंकू घोष – Anjoria\nहेडिंग पढ़ के ई मत सोचीं कि साचहूं रिंकू घोष कवनो बात ला अजय देवगन के धोखा दे दिहली. असल में हिन्दी फिल्म ‘हिम्मतवाला’ में रिंकू घोष आ अजय देवगन पर एगो गाना फिल्मावल गइल बा जवना के बोल बा ‘धोखा………’ आजुकाल्हु ई गाना तमाम चैनलन पर देखावल जात बा आ बढ़िया हिट होखत बा. मतलब कि ई जोड़ीओ हिट हो गइल.\n‘धोखा….’ नाम के एह आइटम सांग में देश के पांच गो इलाका के पाँच गो अभिनेत्रियन के लिहल गइल बा जे अभिनेता अजय देवगन संगे ठुमका लगावत लउकीहें आ ओही में से एगो रिंकू घोष हई. बंगला, भोजपुरी, मराठी, पंजाबी आ गुजराती सिनेमा के अभिनेत्री कोरियोग्राफर गणेश आचार्य के ताल पर थिरकली.\nबकौल साजिद, एह गीत में अजय के साथ ठुमका लगावेला बंगला से सजांयतनी घोष, भोजपुरी से रिंकू घोष, मराठी सिनेमा से अमृता खानविलकर, पंजाबी से सुरवीन चावला आ गुजराती सिनेमा से मोना थीबा के लिहल गइल बा. रिंकू घोष भोजपुरी सिनेमा के पहिलका नायिका बाड़ी जे अजय देवगन संगे डांस करत नजर अइहें.